**ՆԱԽԱԳԻԾ[[1]](#footnote-1)**

*09․10․2022 թ․ դրությամբ*

[Գ Լ ՈՒ Խ 1 3](#_Toc116217996)

[ԸՆԴՀԱՆՈՒՐ ԴՐՈՒՅԹՆԵՐ 3](#_Toc116217997)

[Հոդված 1. Սույն օրենքի կարգավորման առարկան 3](#_Toc116217998)

[Հոդված 2. Մասնագիտական կրթության մասին օրենսդրությունը 4](#_Toc116217999)

[Հոդված 3. Օրենքում օգտագործվող հիմնական հասկացությունները 4](#_Toc116218000)

[Հոդված 4. Մասնագիտական կրթության բնագավառում պետական քաղաքականության սկզբունքները և անձի կրթության իրավունքի պետական երաշխիքները 9](#_Toc116218001)

[Հոդված 5. Մասնագիտական կրթության բնագավառում քաղաքականության խնդիրները 11](#_Toc116218002)

[Գ Լ ՈՒ Խ 2 12](#_Toc116218003)

[ՄԱՍՆԱԳԻՏԱԿԱՆ ԿՐԹՈՒԹՅԱՆ ՀԱՄԱԿԱՐԳԸ 12](#_Toc116218004)

[Հոդված 6. Մասնագիտական կրթության համակարգը 12](#_Toc116218005)

[Հոդված 7. Մասնագիտական կրթական ծրագրերը և դրանց ներկայացվող ընդհանուր պահանջները 13](#_Toc116218006)

[Հոդված 8. Մասնագիտական կրթության որակավորման աստիճանները, ուսումնառության ժամկետները և ձևերը 15](#_Toc116218007)

[Հոդված 9. ՄՈՒՀ-երը և դրանց տեսակները 16](#_Toc116218008)

[Հոդված 10. ՄՈՒՀ-ի հիմնական գործառույթները 17](#_Toc116218009)

[Հոդված 11. Մասնագիտական կրթական ծրագրի իրականացման իրավունք և որակավորումների լիցենզավորում 18](#_Toc116218010)

[Հոդված 12. Մասնագիտական կրթության որակի ապահովումը 20](#_Toc116218011)

[Հոդված 13. ՄՈՒՀ-ի հավատարմագրումը 21](#_Toc116218012)

[Հոդված 14. ՄՈՒՀ ընդունելությունը 22](#_Toc116218013)

[Հոդված 15. Մասնագիտական կրթության կազմակերպումը և աշխատանքի վրա հիմնված ուսումնառությունը 25](#_Toc116218014)

[Հոդված 16. Պետական ամփոփիչ ստուգումը, որակավորումն ու ավարտական փաստաթղթերը 27](#_Toc116218015)

[Գ Լ ՈՒ Խ 3 29](#_Toc116218016)

[ՄԱՍՆԱԳԻՏԱԿԱՆ ԿՐԹՈՒԹՅԱՆ ԿԱՌԱՎԱՐՈՒՄԸ 29](#_Toc116218017)

[Հոդված 17. Մասնագիտական կրթության կառավարման համակարգը 29](#_Toc116218018)

[Հոդված 18. Մասնագիտական կրթության բնագավառում Կառավարության 29](#_Toc116218019)

[իրավասությունները 29](#_Toc116218020)

[Հոդված 19. Մասնագիտական կրթության բնագավառում կրթության պետական կառավարման լիազոր մարմնի իրավասությունները 31](#_Toc116218021)

[Հոդված 20. Մասնագիտական կրթության բնագավառում պետական կառավարման այլ մարմինների և սոցիալական գործընկերների իրավասությունները 33](#_Toc116218022)

[Հոդված 21. Մասնագիտական ուսումնական հաստատության կառավարումը 35](#_Toc116218023)

[Հոդված 22. Պետական ՄՈՒՀ-ի կառավարման խորհուրդը 36](#_Toc116218024)

[Հոդված 23. Պետական ՄՈՒՀ-ի կառավարման խորհրդի նախագահը 38](#_Toc116218025)

[Հոդված 24. Պետական ՄՈՒՀ-ի կառավարման խորհրդի անդամի լիազորությունների դադարեցումը և դադարումը 38](#_Toc116218026)

[Հոդված 25. Պետական ՄՈՒՀ-ի կառավարման խորհրդի լիազորությունները 39](#_Toc116218027)

[Հոդված 26. ՄՈՒՀ-ի տնօրենը և նրան ներկայացվող պահանջները 41](#_Toc116218028)

[Հոդված 27. ՄՈՒՀ-ի ղեկավարման իրավունքի համար հավաստագրումը 42](#_Toc116218029)

[Հոդված 28. Պետական ՄՈՒՀ-ի տնօրենի թափուր տեղի համար մրցույթը 43](#_Toc116218030)

[Հոդված 29․ Պետական ՄՈՒՀ-ի տնօրենի լիազորությունները, դրանց դադարումն ու դադարեցումը 45](#_Toc116218031)

[Գ Լ ՈՒ Խ 4 47](#_Toc116218032)

[ՄԱՍՆԱԳԻՏԱԿԱՆ ԿՐԹՈՒԹՅԱՆ ԵՎ ՈՒՍՈՒՑՄԱՆ ՀԱՄԱԿԱՐԳԻ ՍՈՒԲՅԵԿՏՆԵՐԸ, ՆՐԱՆՑ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ 47](#_Toc116218033)

[Հոդված 30. ՄԿՈՒ համակարգի ուսանողների և ունկնդիրների իրավունքներն ու պարտականությունները 47](#_Toc116218034)

[Հոդված 31․ Ուսանողական ինքնակառավարման մարմինները 49](#_Toc116218035)

[Հոդված 32․ Ուսանողների ուսման վարձը, կրթաթոշակը կամ ուսանողական նպաստի ձևով փոխհատուցումը 50](#_Toc116218036)

[Հոդված 33. Ուսանողների առողջության պահպանումը 53](#_Toc116218037)

[Հոդված 34. ՄՈՒՀ-ի աշխատողները, նրանց իրավունքներ ու պարտականությունները 53](#_Toc116218038)

[Հոդված 35. ՄՈՒՀ-ի մանկավարժական աշխատողներին ներկայացվող պահանջները, վերապատրաստումը, ատեստավորումը, տարակարգի շնորհումը 56](#_Toc116218039)

[Գ Լ ՈՒ Խ 5 ՄԱՍՆԱԳԻՏԱԿԱՆ ԿՐԹՈՒԹՅԱՆ ՀԱՄԱԿԱՐԳԻ ՏՆՏԵՍԱԿԱՆ ՀԻՄՔԵՐԸ 60](#_Toc116218040)

[Հոդված 36. Մասնագիտական կրթության և ուսուցման համակարգի սեփականության հարաբերությունները 60](#_Toc116218041)

[Հոդված 37. Մասնագիտական կրթության համակարգի ֆինանսավորումը 60](#_Toc116218042)

[Գ Լ ՈՒ Խ 6 ԱՆՑՈՒՄԱՅԻՆ ԵՎ ԵԶՐԱՓԱԿԻՉ ԴՐՈՒՅԹՆԵՐ 63](#_Toc116218043)

[Հոդված 38. Անցումային դրույթներ 63](#_Toc116218044)

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՄԱՍՆԱԳԻՏԱԿԱՆ ԿՐԹՈՒԹՅԱՆ ԵՎ ՈՒՍՈՒՑՄԱՆ ՄԱՍԻՆ**

# Գ Լ ՈՒ Խ 1

# ԸՆԴՀԱՆՈՒՐ ԴՐՈՒՅԹՆԵՐ

## Հոդված 1. Սույն օրենքի կարգավորման առարկան

1. Սույն օրենքը կարգավորում է արհեստագործական և միջին մասնագիտական կրթության և ուսուցման (այսուհետև՝ մասնագիտական կրթություն և ուսուցում, կրճատ՝ ՄԿՈՒ) համակարգի գործունեության, ոլորտի կառավարման ու ֆինանսատնտեսական հարաբերությունները, ինչպես նաև դրանց մասնակից իրավաբանական և ֆիզիկական անձանց, այդ թվում՝ սոցիալական գործընկերների իրավունքներն ու պարտականությունները։
2. Սույն օրենքը սահմանում է ՄԿՈՒ համակարգի նպատակներն ու խնդիրները, ոլորտի պետական քաղաքականության սկզբունքներն ու սոցիալական երաշխիքները, անձի նախասիրություններին, հնարավորություններին ու աշխատաշուկայի կարիքներին և զարգացման միտումներին համապատասխան մասնագիտական կրթություն ստանալու իրավունքի իրացման նպատակով մասնագիտական կրթության ծրագրերի, դրանք իրականացնող կազմակերպությունների գործունեության կազմակերպական-իրավական հիմքերը, արդյունքների ճանաչումն ու փոխճանաչումը։
3. Սույն օրենքը տարածվում է Հայաստանի Հանրապետությունում գործող արհեստագործական և միջին մասնագիտական կրթական ծրագիր իրականացնող ուսումնական հաստատությունների ու կազմակերպությունների վրա՝ անկախ նրանց կազմակերպաիրավական ձևից ու հիմնադրից։
4. Սոցիալական գործընկերության հիման վրա որոշակի կրթական ծրագիր իրականացնող կամ դրան մասնակից կազմակերպությունների նկատմամբ սույն օրենքը տարածվում է այնքանով, որքանով առնչվում է կրթության և ուսուցման գործընթացին:

## Հոդված 2. Մասնագիտական կրթության մասին օրենսդրությունը

Մասնագիտական կրթության բնագավառը կարգավորվում է Սահմանադրությամբ, Հայաստանի Հանրապետության միջազգային պայմանագրերով, Քաղաքացիական օրենսգրքով, Աշխատանքային օրենսգրքով, «Կրթության մասին», «Պետական ոչ առևտրային կազմակերպությունների մասին» օրենքներով, սույն օրենքով և ոլորտը կարգավորող նորմատիվ իրավական այլ ակտերով:

## Հոդված 3. Օրենքում օգտագործվող հիմնական հասկացությունները

Սույն օրենքում օգտագործվում են հետևյալ հիմնական հասկացությունները.

1. **մասնագիտական կրթություն՝** առնվազն հիմնական կրթության հիմքով արհեստավորի կամ մասնագետի որակավորում շնորհող մակարդակներում իրականացվող ուսումնառության արդյունքներ ձևավորելու գործընթաց․
2. **արհեստագործական կրթություն՝** առնվազն հիմնական կրթության հիմքով արհեստավորի որակավորում շնորհող մակարդակում իրականացվող ուսումնառության գործընթաց․
3. **միջին մասնագիտական կրթություն`**առնվազն հիմնական կրթության հիմքով մասնագետի որակավորում շնորհող մակարդակում իրականացվող ուսումնառության գործընթաց․
4. **մասնագիտական ուսուցում**՝ անձի կարիքներին կամ պատվիրատուի պատվերին համապատասխան լրացուցիչ կրթական ծրագրով իրականացվող ուսումնառություն, որով անձը ձեռք է բերում կամ հարմարեցնում որոշակի աշխատանքի կամ զբաղմունքի նկարագրով սահմանված գիտելիքներ, կարողություններ ու հմտություններ․
5. **լրացուցիչ կրթություն`** որոշակի մասնագիտական նախընթաց կրթության և ուսուցման արդյունքում կամ դրան զուգահեռ կամ կրթության տվյալ մակարդակի կամ որակավորման շրջանակներում յուրացրած գիտելիքների, կարողությունների կամ հմտությունների լրացմանը, կատարելագործմանը և արդիականացմանը նպատակաուղղված ուսումնառություն, որն իրականացվում է լրացուցիչ կրթական ծրագրերի հիման վրա.
6. **ուսանող՝** մասնագիտական կրթության որևէ մակարդակի կրթական ծրագրով ուսումնառող անձ.
7. **ունկնդիր՝** լրացուցիչ կրթական ծրագրում ընդգրկված և ուսումնառող անձ.
8. **ՄԿՈՒ մանկավարժական աշխատող`** ուսանողի ուսումնառության մոդուլների յուրացմանը նպաստող և (կամ) համապատասխան որակավորման ուղղվածության բովանդակության պահանջները ապահովող ՄՈՒՀ աշխատակից, ինչպես նաև կազմակերպությունում աշխատանքի վրա հիմնված ուսումնառությունիրականացնող մասնագիտական ուսուցման հրահանգիչ.
9. **դասախոս`** ՄԿՈՒ մանկավարժական աշխատող, որը դասապրոցեսի միջոցով ապահովում էուսանողի (ունկնդրի) կողմից ուսումնառության վերջնարդյունքները յուրացնելու գործընթացը և անմիջականորեն պատասխանատու է դրա համար.
10. **արտադրական ուսուցման վարպետ`** ՄԿՈՒ մանկավարժական աշխատող, որը դասապրոցեսի միջոցով ապահովում էուսանողի (ունկնդրի) կողմից գործնական ուսումնառության արդյունքները ու արհեստագործական հմտությունները յուրացնելու գործընթացը և անմիջականորեն պատասխանատու է դրա համար.
11. **մասնագիտական ուսուցման հրահանգիչ՝** սոցիալական գործընկեր կազմակերպության մասնագետ, որը մանկավարժական աշխատողի կարգավիճակ է ստանում աշխատանքի վրա հիմնված ուսումնառության ծրագրի շրջանակում և ապահովում է գործնական ուսումնառության արդյունքների կիրառական հմտությունների կատարելագործման գործընթացը․
12. **ՄՈՒՀ մանկավարժական աշխատողի վերապատրաստում`** օրենսդրությամբ սահմանված կարգով երաշխավորված վերապատրաստող կազմակերպություններում լրացուցիչ կրթական ծրագրի իրականացում՝ ուղղված համապատասխան ժամանակահատվածում դասախոսի կամ վարպետի մասնագիտական կարողությունները լրացնելուն, կատարելագործելուն և արդիականացնելուն՝ լիազոր մարմնի կողմից վեր հանված կարիքի և  սահմանված  պատվերի հիման վրա,
13. **ՄՈՒՀ մանկավարժական աշխատողի ատեստավորում`** դասախոսի կամ արտադրական ուսուցման վարպետի աշխատանքային կարողությունների և հմտությունների՝ զբաղեցրած պաշտոնին համապատասխանության որոշման գործընթաց.
14. **տարակարգ`** դասախոսի կամ արտադրական ուսուցման վարպետի մասնագիտական չափանիշներին համապատասխանող աստիճանակարգ.
15. **մասնագիտական չափանիշ՝** դասախոսի կամ արտադրական ուսուցման վարպետի մասնագիտական զարգացման և գիտելիքների, աշխատանքային գործունեության, կարողությունների, պատասխանատվության նկարագիր.
16. **մասնագիտական ուսումնական հաստատություն** (այսուհետ`ՄՈՒՀ)՝ իրավաբանական անձի կարգավիճակ ունեցող կազմակերպություն կամ դրա ստորաբաժանում, որն օրենսդրությամբ սահմանված կարգով իրականացնում է մասնագիտական կրթության արհեստագործական կամ միջին մասնագիտական մակարդակի հիմնական և լրացուցիչ ծրագիր, կազմակերպում է մեթոդական և աշխատանքային գործունեություն․
17. **քոլեջ`** արհեստագործական և միջին մասնագիտական կրթական ծրագիր իրականացնող ուսումնական հաստատություն,
18. **ուսումնառության ժամկետ՝** տվյալ մակարդակի կրթական ծրագրի որակավորման համար uահմանված ուuումնառության նորմատիվային տևողություն.
19. **կրեդիտ**` դասընթացի կամ ուսումնական մոդուլի, այդ թվում՝ աշխատանքի միջոցով ուսուցման ծավալի, ուսումնառության (նաև՝ աշխատանքային) վերջնարդյունքներ ձեռք բերելու համար ուսանողի ուսումնական բեռնվածության չափման պայմանական միավոր.
20. **կրեդիտների կուտակման և փոխանցման համակարգ՝**  կրեդիտների համադրելիությունը, փոխանցելիությունն, ուսանողների սահուն շարժունությունը ապահովող գործողությունների ամբողջություն,
21. **ոլորտային որակավորումների շրջանակ (այսուհետ՝ ՈՈՇ)**՝ որակավորումների ազգային շրջանակին համապատասխան՝ որոշակի ոլորտում կրթական մակարդակի համար ուսումնառության վերջնարդյունքները սահմանող որակավորումների խումբ (ցանկ, ամբողջություն).
22. **մասնագիտական կրթության որակավորում (այսուհետ՝ որակավորում)**՝ անձին շնորհվող կրթական աստիճան, որը հավաստում է ՄԿՈՒ տվյալ մակարդակի կրթական ծրագրի ուսումնառության ավարտը և հաստատվում համապատասխան ավարտական փաստաթղթով.
23. **հեռավար (դիստանցիոն) ուսուցում`** հիմնական և լրացուցիչ կրթական ծրագրերի կազմակերպման ձև և համաժամանակյա ու ապահամաժամակյա (ասինքրոն) իրականացման մեթոդ, որի ընթացքում մանկավարժական աշխատողի և ուսանողների (ունկնդիրների) միջև անմիջական կամ ոչ անմիջական հաղորդակցումն իրականացվում է ուսուցման կառավարման հարթակների և հեռահաղորդակցման տեխնոլոգիաների միջոցներով.
24. **դրսեկություն (էքստեռնատ)`**հիմնական և լրացուցիչ կրթական ծրագրերը ինքնակրթության և (կամ) աշխատանքի վրա հիմնված ուսումնառության միջոցով կազմակերպելու ձև, որի ընթացքում ուսումնառությունը իրականացվում է մանկավարժական աշխատողի անմիջական և ոչ անմիջական խորհրդատվության, թեմատիկ առաջադրանքների ուղղորդման, ինչպես նաև ուսումնառող անձի կողմից վերջնարդյունքների ամփոփման միջոցով.
25. **աշխատանքի վրա հիմնված ուսումնառություն(այսուհետև՝ ԱՀՈՒ)՝** կարողությունների, հմտությունների և վերջնարդյունքների ձևավորմանը միտված կրթական ծրագրի ուսումնառության ձև, որն իրականացվում է իրական աշխատատեղում կամ դրան համապատասխանեցված աշխատանքային միջավայրում․
26. **ուսանողական նպաստ`** ուսանողին տրամադրվող կրթական ծառայությունների կամ ուսման վարձի սոցիալական փոխհատուցում՝ պետական բյուջեի միջոցների, ուսումնական հաստատության, այլ իրավաբանական և ֆիզիկական անձանց հատկացումների հաշվին.
27. **ուսանողական կրթաթոշակ՝** ուսանողին տրամադրվող կրթական ծառայությունների կամ ուսման վարձի լրիվ կամ մասնակի փոխհատուցում կամ ուսանողին հատկացվող ֆինանսավորում, որը հատկացվում է ակադեմիական առավելությունների, հասարակական ակտիվության և աշխատանքային կրեդիտների (գործակիցների) համար․
28. **կրթական ծրագիր՝** ուսումնական, աշխատանքային և հետազոտական բաղադրիչների ամբողջություն, որով սահմանվում են մասնագիտական կրթության մակարդակը, կրթական ոլորտի մասնագիտական ուղղվածությունը, բովանդակությունը և ուսումնառության վերջնարդյունքները և որի անվանումը որակավորման հետ մեկտեղ պարտադիր ամրագրվում է ավարտական փաստաթղթում.
29. **ուսումնական մոդուլ**՝ կրթական ծրագրի բաղադրիչ հանդիսացող դասընթացի ինքնուրույն բաղկացուցիչ մաս, որի համար տրվում է կրեդիտ.
30. **ուսումնառության վերջնարդյունք**՝ դասընթացի կամ կրթական ծրագրի ավարտին պահանջվող գիտելիքի, կարողությունների և հմտությունների ամբողջություն.
31. **պետական ամփոփիչ ստուգում**՝ մասնագիտական կրթության համապատասխան մակարդակի կրթական ծրագրով սահմանված ուսումնառության վերջնարդյունքներին շրջանավարտի գիտելիքի, կարողությունների և հմտությունների համապատասխանության ստուգման և գնահատման գործընթաց, որի դրական արդյունքով շնորհվում է համապատասխան որակավորում.
32. **մասնագետ՝** անձին շնորհվող կրթության որակավորման աստիճան, որը հավաստում է միջին մասնագիտական մակարդակի (մասնագիտական կրթության երկրորդ մակարդակի) կրթական ծրագրի ուսումնառության ավարտը.
33. **արհեստավոր՝** անձին շնորհվող կրթության որակավորման աստիճան, որը հավաստում է արհեստագործական մակարդակի (մասնագիտական կրթության առաջին մակարդակի) կրթական ծրագրի ուսումնառության ավարտը.
34. **դիպլոմ (ավարտական փաստաթուղթ)**՝ անձին շնորհված որակավորումը և կրթական աստիճանը հավաստող պաշտոնական փաստաթուղթ.
35. **որակի ապահովում**՝ որակի ներքին և արտաքին գնահատման սահմանված չափանիշներին համապատասխան՝ ՄՈՒՀ-ի և դրա կրթական ծրագրերի մշտադիտարկման, գնահատման և բարելավման շարունակական գործընթաց.
36. **ՄՈՒՀ-ի ինստիտուցիոնալ կամ կրթական ծրագրի (այսուհետ՝ ծրագրային) հավատարմագրում**՝ որակի գնահատման գործընթաց, որի միջոցով հավաստվում է ՄՈՒՀ-ի կամ դրա կրթական ծրագրի համապատասխանությունը հավատարմագրման սահմանված չափանիշներին.
37. **որակի գնահատում**`  մասնագիտական ուսումնական հաստատության մասնագիտությունների, կրթական ծրագրերի, ուսուցման մեթոդների, անձնակազմի և կառուցվածքի արդյունավետության գնահատում.
38. **սոցիալական գործընկերություն`** մասնագիտական կրթության և ուսուցման համակարգի ու գործատուների միջև համընդհանուր համաձայնեցված նպատակների իրականացմանը միտված կրթական, աշխատանքային, գործընկերային ու սոցիալական համագործակցության դրսևորման ձև.
39. **կրթության առանձնահատուկ պայմաններ**` անձի կրթական ծրագրի յուրացմանը նպատակաուղղված մոդուլների և ուսուցման մեթոդների, ուսուցման անհատական տեխնիկական միջոցների, հարմարեցված միջավայրի, ինչպես նաև մանկավարժական, սոցիալական և այլ ծառայությունների ամբողջություն.
40. **կրթության առանձնահատուկ պայմանների կարիք ունեցող անձ**՝ ուսուցման հետ կապված դժվարություններ ունեցող, ինչպես նաև բացառիկ ընդունակություններ ունեցող անձ, որին կրթական ծրագրերով սահմանված վերջնարդյունքները ապահովելու համար անհրաժեշտ են կրթության առանձնահատուկ պայմաններ, ներառյալ՝ խելամիտ հարմարեցումներ.
41. **ներառական կրթություն**` յուրաքանչյուր ուսանողի համար, այդ թվում՝ կրթության առանձնահատուկ պայմանների կարիք ունեցող, զարգացման առանձնահատկություններին համապատասխան, անհրաժեշտ պայմանների և հարմարեցված միջավայրի ապահովման միջոցով կրթական գործընթացին առավելագույն մասնակցության և կրթական ծրագրով սահմանված վերջնարդյունքի ապահովում.
42. **մանկավարժահոգեբանական աջակցության ծառայություններ**՝ ուսումնամեթոդական, հոգեբանական և մանկավարժական աջակցություն, որը ցուցաբերվում է ուսանողին, նրա ծնողին և մանկավարժական աշխատողին.
43. **ուսանողի կրթության առանձնահատուկ պայմանների կարիքի գնահատում՝** անձի կրթական ծրագրերին մասնակցության դիտարկում, ուսանողի զարգացման հնարավորությունների բացահայտում և կրթության առանձնահատուկ անհրաժեշտ պայմանների սահմանում.
44. **մանկավարժահոգեբանական աջակցության կենտրոն՝** ուսանողի կրթության առանձնահատուկ պայմանների կարիքը գնահատող, կրթությանն աջակցող մանկավարժահոգեբանական և այլ օժանդակող ծառայություններ մատուցող կազմակերպություն.
45. **անհատական ուսուցման պլան`** կրթական ծրագրի համապատասխան մակարդակի որակավորման բնութագրիչների, համապատասխան մոդուլային ծրագրերի և ուսանողի կրթության առանձնահատուկ պայմանների կարիքի հիման վրա կազմված փաստաթուղթ, որը սահմանում է ուսանողի կրթության կազմակերպման տարեկան նպատակը, խնդիրները և դրանց հասնելու գործողությունները (ներառյալ՝ աջակցող ծառայությունները).
46. **ՄՈՒՀ-ի մանկավարժական աշխատողի օգնական`** կրթության կազմակերպման գործընթացում դասախոսին և վարպետին աջակցող մանկավարժական աշխատող.
47. **որակավորումների պետական գրանցամատյան (էլեկտրոնային ռեգիստր)`** ուսանողների ակադեմիական և աշխատանքային առաջխաղացման, շնորհված որակավորման և նրանց տրված մասնագիտական կրթության և ուսուցման ավարտական փաստաթղթերի վերաբերյալ տեղեկատվության գրանցման միասնական շտեմարան.
48. **մասնագիտական կրթության կառավարման տեղեկատվական համակարգ՝** տվյալների հավաքման, վերլուծման և տեղեկատվության տարածման միասնական էլեկտրոնային համակարգ, որը ներառում է տեղեկություններ քոլեջների կառավարման, ֆինանսատնտեսական, ուսումնական և հետազոտական գործընթացների, ինչպես նաև ուսանողների ու ՄՈՒՀ-ի աշխատողների մասին։

## Հոդված 4. Մասնագիտական կրթության բնագավառում պետական քաղաքականության սկզբունքները և անձի կրթության իրավունքի պետական երաշխիքները

1. Պետությունը պայմաններ է ստեղծում մասնագիտական կրթության համակարգի բնականոն գործունեության և զարգացման համար:
2. Հայաստանի Հանրապետությունը համընդհանուր ներառական կրթությունը հռչակում է որպես յուրաքանչյուր ուսանողի կրթության իրավունքի ապահովման երաշխիք։ Ներառական կրթության քաղաքականությունը նպատակաուղղված է յուրաքանչյուր ուսանողի կրթության մատչելիության, հավասար մասնակցության հնարավորության և որակի ապահովմանը։
3. Մասնագիտական կրթության և ուսուցման բնագավառում պետական քաղաքականության սկզբունքներն են՝
4. հասարակության մտավոր ներուժի և աշխատուժի վերարտադրության ու զարգացման, աշխատանքային շուկայում մրցունակության ապահովումը.
5. կրթական գործընթացի անընդհատությունը, հաջորդականությունը և հարատև կրթության ապահովումը.
6. մասնագիտական կրթության համակարգի մրցունակությունը և հրապարակայնությունը․
7. մասնագիտական ուսումնական հաստատությունների ողջամիտ ինքնավարությունը, ակադեմիական ազատությունը և վերահսկելիությունը.
8. մասնագիտական կրթություն իրականացնող սուբյեկտների իրավահավասարությունը.
9. մասնագիտական կրթության համակարգի կառավարման թափանցիկությունը և կոլեգիալությունը.
10. պետության կողմից գերակա ճանաչված ոլորտներում, կրթական ծրագրերով կամ հաստատություններում պետական առանձնացված քաղաքականության իրականացումը՝ ներառելով կառավարման, ֆինանսավորման և կրթության կազմակերպման բաղադրիչները,
11. սոցիալական գործընկերների հետ համագործակցությունը.
12. մասնագիտական կրթություն ստանալու հավասար հնարավորությունները և ներառականությունը՝ յուրաքանչյուր ուսանողի զարգացման մակարդակին, առանձնահատկություններին ու պատրաստվածության աստիճանին համապատասխան.
13. մասնագիտական կրթությամբ մասնագետների պատրաստումը՝ հաշվի առնելով անձի պահանջմունքները, զարգացման առանձնահատկությունները, պետության կարիքները և աշխատաշուկայի պահանջները.
14. մասնագիտական կրթության բնագավառում հայկական ավանդական արհեստների և արվեստների պահպանումը և խթանումը՝ որպես մշակությային ժառանգություն․
15. մասնագիտական կրթության որակավորումների համապատասխանեցումը միջազգային չափանիշներին.
16. հայկական սփյուռքի հետ համակողմանի կապերի զարգացումը և համագործակցությունը:
17. Պետությունը, հաշվի առնելով աշխատուժի շուկայի կազմը և կառուցվածքը, յուրաքանչյուր անձի համար մասնագիտական պետական ուսումնական հաստատություններում երաշխավորում է`
18. մրցութային կարգով մասնագիտական կրթություն՝ պետական բյուջեի միջոցների հաշվին.
19. մասնագիտական կրթության համակարգում պետության գնահատված կարիքների և զարգացման առաջընթացի ուղղություններին համապատասխան ֆինանսավորում.
20. սոցիալական գործընկերների պատվերով և ֆինանսավորմամբ մասնագիտական կրթություն և ուսուցում.
21. մասնագիտական կրթություն և ուսուցում ստանալու հավասար հնարավորություններ՝ կրթության առանձնահատուկ պայմանների ապահովման և ներառման միջոցով։
22. Պետությունն աջակցում է ՄՈՒՀ-երի ուսանողների, ունկնդիրների մասնագիտական ոլորտներում գործնական աշխատանքային հմտությունների ձևավորման ծրագրերին և դրանց կազմակերպմանը՝ աշխատանքի վրա հիմնված ուսումնառության, ներառական կրթության և այլ ձևերով:

## Հոդված 5. Մասնագիտական կրթության բնագավառում քաղաքականության խնդիրները

1. Մասնագիտական կրթության բնագավառում պետական քաղաքականության խնդիրներն են, մասնավորապես`
2. ՄԿՈՒ համակարգի որակի ապահովումը, կատարելագործումը և արդիականացումը՝ ժամանակակից մարտահրավերներին համահունչ.
3. ուսանողի և ունկնդրի մասնագիտական գիտելիքների, կարողությունների և հմտությունների համապատասխանության ապահովումը տնտեսության ու աշխատանքային շուկայի պահանջներին.
4. կրթության առանձնահատուկ պայմանների կարիքին համապատասխան խելամիտ հարմարեցումների միջոցով կրթական ծրագրով սահմանված վերջնարդյունքների ապահովումը․
5. կրթական ոլորտի զարգացմանը միտված պետական ծրագրերի մշակումը և իրականացումը, դրանց ուղղված նախաձեռնությունների խրախուսումը․
6. ուսանողների պետական ֆինանսական օժանդակությունը՝ ըստ ակադեմիական առավելությունների, անձնական նվաճումների և սոցիալական վիճակի կարիքների․
7. մասնագիտական կրթության վերջնարդյունքների ստուգման, ուսուցման կազմակերպման նոր ձևերի, ներառյալ` կրեդիտային համակարգի ներդրումը.
8. մասնագիտական կրթության և ուսուցման համակարգի շարունակական զարգացումը և մրցունակության բարձրացումը.
9. մասնագիտական կրթության համակարգում լրացուցիչ և շարունակական կրթության հնարավորությունների ընդլայնումը.
10. առաջնային և կարևոր բնագավառների, ինչպես նաև սահմանամերձ և բարձրլեռնային բնակավայրերի համար մասնագետների պատրաստմանը և կատարելագործմանը աջակցելը.
11. կրթական ծրագրերի մակարդակների, որակավորումների ու տնտեսության համապատասխան բնագավառների միջև համագործակցային արդյունավետ ձևաչափերի ստեղծումը՝ համատեղ միջոցառումների, փորձարարական ծրագրերի և փոխադարձ աջակցության համար․
12. հայազգի օտարերկրյա քաղաքացիների (սփյուռքի համար) մասնագիտական կրթություն ստանալու ապահովումը։
13. Մաuնագիտական կրթության համակարգի մասնակիցների խնդիրն է, մասնավորապես՝
14. մասնագիտական կրթության և ուսուցման տրամադրումը՝ հաշվի առնելով գիտության, տեխնոլոգիայի և մշակույթի առկա մակարդակը և այն պահանջները, որոնք համապատասխանում են մասնագիտական գործունեության ընտրված ոլորտին,
15. մասնագիտական կրթության որակի շարունակական բարելավումը, դասավանդման, ուսումնառության արդիական մեթոդների ներդրումը և դրանց բազմազանության ապահովումը,
16. օրենսդրությամբ սահմանված զբաղմունքների կիրառման համար անհրաժեշտ որակավորումների ապահովումը.
17. մասնագիտական կարողությունների շարունակական կատարելագործումը.
18. մասնագիտական որակավորումների միջազգային համադրելիության ապահովումը․
19. անձի այն որակների զարգացումը, որոնք անհրաժեշտ են սոցիալական շուկայական տնտեսության սկզբունքների վրա հիմնված հասարակության մեջ անձի անկախ գոյության և գործունեության համար։

# Գ Լ ՈՒ Խ 2

# ՄԱՍՆԱԳԻՏԱԿԱՆ ԿՐԹՈՒԹՅԱՆ ՀԱՄԱԿԱՐԳԸ

## Հոդված 6. Մասնագիտական կրթության համակարգը

1. Մաuնագիտական կրթության համակարգի նպատակն է ապահովել մասնագիտական կրթության ոլորտի և մասնագետների պատրաստման պետական քաղաքականությունը՝ սոցիալական գործընկերության շահառուների և պետական մարմինների միջև համագործակցության միջոցով ստեղծելով համապատասխան ենթակառուցվածքներ և կառուցակարգեր։
2. Հայաստանի Հանրապետության մասնագիտական կրթության և ուսուցման համակարգը ներառում է՝
3. մասնագիտական կրթության համակարգի պետական կառավարման մարմինները և այն կազմակերպությունները, որոնք ՄԿՈՒ համակարգում իրականացնում են համապատասխան գործառույթներ․
4. ՄՈՒՀ-երը և կրթական ծրագրեր իրականացնող այլ կազմակերպությունները․
5. կրթությանը մասնակից սոցիալական գործընկեր կազմակերպությունները.
6. լիցենզավորման գործընթացները և չափանիշները.
7. ինստիտուցիոնալ ու ծրագրային հավատարմագրման գործընթացները և չափանիշները.
8. որակավորումների ազգային շրջանակը, ոլորտային որակավորումների շրջանակները․
9. հիմնական և լրացուցիչ կրթական ծրագրերը.
10. ուսումնառության արդյունքների ճանաչմանը, գնահատմանը և որակավորումների շնորհմանն առնչվող չափանիշները և գործընթացները.
11. որակավորումների պետական գրանցամատյանը:

## Հոդված 7. Մասնագիտական կրթական ծրագրերը և դրանց ներկայացվող ընդհանուր պահանջները

1. Մասնագիտական կրթական ծրագրերը կազմվում են որակավորումների ազգային շրջանակի և ոլորտային որակավորումների շրջանակի պահանջներին համապատասխան:
2. Մասնագիտական կրթությունն ու ուսուցումն իրականացվում են հետևյալ կրթական ծրագրերով.
3. արհեստագործական հիմնական կրթական ծրագիր` արհեստավորի որակավորում.
4. միջին մասնագիտական հիմնական կրթական ծրագիր` մասնագետի որակավորում.
5. արհեստագործական և միջին մասնագիտական լրացուցիչ կրթական ծրագիր՝ ձեռք բերված ուսումնառության արդյունքների վկայագրում (առկայության դեպքում՝ միկրոորակավորում):
6. ՄՈՒՀ-երը կարող են ըստ որակավորումների իրականացնել նաև փորձնական կրթական ծրագրեր:
7. Յուրաքանչյուր մակարդակի կրթական ծրագրի և որակավորման համար կրթության պետական կառավարման լիազոր մարմինը կազմում և հաստատում է կրթական ծրագրի նկարագիր, որը ներառում է ծրագրին ներկայացվող հետևյալ ընդհանուր պահանջները.
8. կրթական ծրագրի և որակավորման նպատակը, խնդիրները և ուսումնառության ակնկալվող վերջնարդյունքները.
9. կրթական ծրագրին և որակավորմանը ներկայացվող մուտքային և ելքային (ներառյալ՝ պետական ամփոփիչ ստուգման ձևերը և պարբերականությունը) պահանջները.
10. ուսանողի ուսումնական բեռնվածության ընդհանուր ծավալը՝ արտահայտված կրեդիտներով և ուսումնառության նվազագույն տևողությունը.
11. ծրագրի բովանդակությունը՝ որակավորումն ապահովող դասընթացների կամ մոդուլների ցանկը և յուրաքանչյուր դասընթացին կամ մոդուլին հատկացված կրեդիտը.
12. որակավորման առանձնահատկություններով պայմանավորված համապատասխան գույքի և սարքավորումների նվազագույն պահանջները․
13. շնորհվող որակավորումը և հետագա մասնագիտական գործունեության հնարավոր ոլորտը:
14. Ուսումնական հաստատությունը կազմում է համապատասխան մակարդակի որակավորման կրթական ծրագրի կազմակերպման նախահաշիվը՝ ըստ լիազոր մարմնի սահմանած չափանիշների։
15. ՄՈՒՀ-ի մասնագիտական կրթական ծրագրերը երաշխավորում են մասնագիտական կրթության տարբեր մակարդակներում ուսանողների ուսումնառության գործընթացը` ապահովելով կրեդիտների կուտակման և փոխանցման համակարգի կիրարկումը և որակավորման աստիճանների շնորհումը:
16. ՄՈՒՀ-երը, համապատասխան գործատուների մասնակցությամբ և նրանց առաջարկությունների հիման վրա, մշակում և հաստատում են համապատասխան մակարդակի որակավորումն ապահովող կրթական ծրագրի ուսումնամեթոդական փաթեթը (ուսումնական մոդուլներ, ուսումնական պլաններ, ծրագրի իրականացման ձևը)։
17. Յուրաքանչյուր կրթական ծրագրի մակարդակում ոլորտային որակավորումների շրջանակի չափանիշները կրթության պետական կառավարման լիազոր մարմինը հաստատում է համապատասխան ՄՈՒՀ-ում կրթական ոլորտի տվյալ մասնագիտական ուղղվածության ծրագրի փորձարկման և արդյունավետության գնահատման հիման վրա։ Կրթական ծրագրերի փորձարկման ու հաստատման կարգը սահմանում է Կառավարությունը:
18. Միջազգային պայմանագրերի հիման վրա՝ օրենքներով և նորմատիվ իրավական ակտերով առանձին կրթական ծրագրերի համար կարող են սահմանվել իրականացման և կառավարման առանձնահատկություններ՝ պահպանելով կրթական ծրագրի ոլորտային որակավորումների չափանիշները։

## Հոդված 8. Մասնագիտական կրթության որակավորման աստիճանները, ուսումնառության ժամկետները և ձևերը

1. Մասնագիտական կրթությունն իրականացվում է առանձնացված երկու կրթական մակարդակներում աստիճանաշնորհող հետևյալ հիմնական կրթական ծրագրերով․
2. առաջին մակարդակում՝ արհեստագործական կրթություն, որի ուսումնառությունն ավարտվում է պետական ամփոփիչ ստուգմամբ, և ուսումնառությունն ավարտած անձին շնորհվում է արհեստավորի որակավորում.
3. երկրորդ մակարդակում՝ մասնագետի կրթություն, որի ուսումնառությունն ավարտվում է պետական ամփոփիչ ստուգմամբ, և ուսումնառությունն ավարտած անձին շնորհվում է մասնագետի որակավորում.
4. Արհեստավորի որակավորման աստիճան ստանալու համար հիմնական կրթական ծրագրի ուսուցման տևողությունը 6 ամսից մինչև 3 տարի է:
5. Մասնագետի որակավորման աստիճան ստանալու համար հիմնական կրթական ծրագրի ուսուցման տևողությունը 2 տարուց մինչև 5 տարի է:
6. Կրթական ծրագրերը, ըստ մասնագիտական կրթության մակարդակների, կարող են իրականացվել լրիվ կամ մասնակի բեռնվածությամբ:
7. Մասնագիտական կրթության ծրագրով մասնակի բեռնվածությամբ ուսումնառող ուսանողը պարտավոր է ՄՈՒՀ-ի տվյալ կրթական ծրագրով սահմանված ուսուցման համար նախատեսված ժամկետում կուտակել տարեկան ուսումնական բեռնվածության առնվազն 50 տոկոսին համապատասխան գումարային կրեդիտներ: Մասնակի բեռնվածությամբ ուսումնառող ուսանողի ուսումնառության ընդհանուր տևողությունը կարող է երկարաձգվել համապատասխան կրթական ծրագրի որակավորման համար սահմանված տևողության մինչև կրկնապատիկի չափով։
8. Մասնագիտական կրթության ուսումնառության ժամկետները սահմանվում են համապատասխան մակարդակի կրթական ծրագրի կամ որակավորման բաղադրիչով՝ հիմք ընդունելով ուսանողի մինչ այդ ստացած կրթությունը կամ կրեդիտների քանակը, տվյալ որակավորման ուսուցման առանձնահատկությունը և կրթության կազմակերպման մեթոդաբանական ձևը։
9. Միաժամանակ մեկից ավելի կրթություն ստանալու զուգակցումը չի արգելվում, եթե դրա կազմակերպման ձևերը չեն համընկնում:
10. Մասնագիտական կրթության համապատասխան մակարդակի ավարտական փաստաթուղթ ստացած անձինք իրավունք ունեն կրթության պետական կառավարման լիազոր մարմնի սահմանած կարգով շարունակելու ուսումնառությունը հաջորդ մակարդակի կրթական ծրագրով՝ հիմք ընդունելով ձեռք բերած կրեդիտների քանակը կամ համեմատվող ծրագրերի ակադեմիական տարբերությունների ողջամիտ ծավալը։
11. Մասնագիտական կրթական ծրագրերը կարող են իրականացվել առկա, հեռավար, դրսեկության ձևերով կամ դրանց մեթոդաբանական համադրությամբ՝ այդ մասին նշում կատարելով լիցենզավորման ենթակա կրթական ծրագրում։
12. ՄՈՒՀ-ում դասավանդման լեզուն գրական հայերենն է: ՄՈՒՀ-ի սահմանած կարգով ուսումնական մոդուլներ, դասընթացներ կամ դասընթացների առանձին թեմաներ կարող են դասավանդվել օտար լեզվով:
13. ՄՈՒՀ-ում օտար լեզվով ուսուցման կազմակերպումը հնարավոր է նաև՝
14. եթե կրթական  ծրագրի մասնագիտական ուղղվածությունը ենթադրում է օտար լեզվի ուսուցում.
15. եթե դասընթացն իրականացնում է օտարերկրյա մասնագետը.
16. օտարերկրյա ՄՈՒՀ-ի հետ համատեղ իրականացվող կրթական ծրագրերի դեպքում.
17. օտարերկրյա քաղաքացիների համար իրականացվող կրթական ծրագրերի դեպքում:
18. Ուսումնական գործընթացի կազմակերպման սկիզբը և ավարտը, դասերի կազմակերպման ռեժիմը (ժամերը և գրաֆիկը), ինչպես նաև ուսանողի արձակուրդի տևողությունը սահմանում է ՄՈՒՀ-ը՝ հաշվի առնելով համապատասխան կրթական ծրագրի կազմակերպման առանձնահատկությունները և սահմանված ուսումնառության նվազագույն տևողությունը:

## Հոդված 9. ՄՈՒՀ-երը և դրանց տեսակները

1. ՄՈՒՀ-երը ոչ առևտրային կազմակերպություններ են, որոնք կարող են ունենալ օրենքով նախատեսված ցանկացած կազմակերպական-իրավական ձև և հիմնադրվել հետևյալ կարգավիճակով.
2. պետական ՄՈՒՀ, որը հիմնադրվում է Կառավարության որոշմամբ կամ միջպետական պայմանագրի հիմքով,
3. հանրային ՄՈՒՀ, երբ հիմնադրվում է պետության և ոչ պետական կազմակերպության միջև (այդ թվում՝ օտարերկրյա) համագործակցության պայմանագրի հիմքով,
4. մասնավոր ՄՈՒՀ, երբ հիմնադրվում է իրավաբանական կամ ֆիզիկական անձանց կողմից (այդ թվում՝ օտարերկրյա)։
5. Մասնագիտական կրթության համակարգում սահմանվում է ուսումնական հաստատության «քոլեջ» տեսակը:
6. Պետության կողմից հիմնադրված կամ նրա մասնակցությամբ ՄՈՒՀ-երի հետ հարաբերություններում պետական կառավարման համակարգի լիազոր մարմիններին սահմանում է Կառավարությունը:
7. Հանրային ՄՈՒՀ-ի հիմնադրման համագործակցության պայմանագրով սահմանվում են հիմնադիր կողմերի իրավունքներն ու պարտականությունները, կառավարման և կրթության կազմակերպման առանձնահատկությունները, սեփականության իրավունքի և այլ գույքային և անձնական ոչ գույքային իրավունքների հետ կապված հարցերը։

## Հոդված 10. ՄՈՒՀ-ի հիմնական գործառույթները

1. ՄՈՒՀ-ը, սույն օրենքով և իր կանոնադրությամբ սահմանված լիազորություններին համապատասխան, իրականացնում է հետևյալ հիմնական գործառույթները.
2. սոցիալական գործընկերների և գործատուների ներգրավմամբ ու համագործակցությամբ մասնագիտական կրթության կրթական ծրագրերի մշակումը, հաստատումը, իրականացումը և վերջնարդյունքների գնահատումը․
3. ընդունելության գործընթացի կազմակերպումը, ներառյալ՝ օտարերկրյա քաղաքացիների՝ ըստ կրթական ծրագրի մակարդակի որակավորման.
4. կրթության համապատասխան մակարդակի որակավորման ուսումնական գործընթացի կազմակերպումը, ուսուցման անհրաժեշտ մեթոդների և տեխնոլոգիաների ընտրությունը, ընթացիկ և պետական ամփոփիչ ստուգման կազմակերպումը՝ ըստ կրթական ծրագրի և որակավորման պահանջների․
5. ուսանողների ուսումնառության ընդհատումը (ազատումը, հեռացումը, դադարեցումը), տեղափոխումը և ուսանողական իրավունքների վերականգնումը.
6. կրթության առանձնահատուկ պայմանների կարիք ունեցող անձանց խելամիտ հարմարեցումների ապահովումը՝ մյուսների հետ հավասար հիմունքներով կրթության արդյունավետ և որակյալ կազմակերպման համար.
7. ուսումնամեթոդական նյութերի ու գրականության մշակումն ու հրատարակումը․
8. ուսանողների կողմից կրեդիտների կուտակման կարգի, ուսումնառության վերջնարդյունքների ձեռքբերման գնահատման, պետական ամփոփիչ ստուգման ձևերի ու պարբերականության սահմանումը՝ ըստ տվյալ կրթական ծրագրի որակավորման.
9. որակավորումների շնորհումը․
10. ուսումնական, վարչական, ֆինանսական և տնտեսական գործունեությանն առնչվող, ներառյալ՝ աշխատակազմի ընտրության և նշանակման ընթացակարգերի սահմանումը․
11. մանկավարժական և վարչական կազմի մասնագիտական կատարելագործմանն ուղղված դասընթացների կազմակերպումը կամ դրանցում ընդգրկվածության ապահովումը․
12. տարեկան բյուջեի հաստատումը.
13. ՄՈՒՀ-ի զարգացման ծրագրի, այդ թվում՝ գործունեության առաջնահերթ ուղղությունների հաստատումը և ապահովումը․
14. ըստ մասնագիտական կրթական ծրագրի և որակավորման՝ ուսման վարձերի սահմանումը.
15. ուսանողական ինքնակառավարմանը աջակցումը, ՄՈՒՀ-ի ծրագրերում ուսանողների ընդգրկվածության ապահովումը․
16. հիմնարկների, մասնաճյուղերի և կառուցվածքային միավորների, այդ թվում՝ օտարերկրյա պետություններում, ինչպես նաև հանրակրթական, արհեստագործական և միջին մասնագիտական կրթական ծրագրեր իրականացնող կառուցվածքային միավորների ստեղծումը.
17. իրեն հատկացված գույքի տնօրինումը․
18. օրենքով և ՄՈՒՀ-ի կանոնադրությամբ չարգելված այլ գործունեության իրականացումը:
19. ՄՈՒՀ-ում արգելվում է քաղաքական, կուսակցական, կրոնական կազմակերպությունների և միավորումների գործունեությունը։

## Հոդված 11. Մասնագիտական կրթական ծրագրի իրականացման իրավունք և որակավորումների լիցենզավորում

1. Մասնագիտական կրթության համապատասխան մակարդակի որակավորման կրթական ծրագիրն իրականացվում է նախնական կամ միջին մասնագիտական կրթական աստիճանում կրթական ծրագրի իրականացման իրավունքի, ինչպես նաև յուրաքանչյուր որակավորման լիցենզավորման հիման վրա՝ Կառավարության սահմանած կարգով և պայմաններով։
2. Ըստ մասնագիտական կրթության մակարդակների յուրաքանչյուր որակավորման լիցենզավորումն իրականացնում է լիազոր մարմինը՝ կրթական ծրագրերի լիցենզավորման հանձնաժողովի որոշման հիման վրա՝ «Լիցենզավորման մասին» օրենքի, սույն օրենքի, մասնագիտական կրթության կրթական ծրագրերի լիցենզավորման կարգերի և այլ նորմատիվ իրավական ակտերին համապատասխան։
3. Մասնագիտական կրթության համապատասխան մակարդակներում կրթական ծրագրի իրականացման իրավունքի տրամադրման նախապայման է՝
4. կրթական գործունեություն իրականացնելու համար անհրաժեշտ շենքի և ուսումնական տարածքի առկայությունը, որի նկատմամբ ՄՈՒՀ-ն ունի սեփականության կամ օգտագործման իրավունքներ.
5. ուսումնական գործընթացին օժանդակող լսարանային, լաբորատոր, սպորտային և գրադարանային համապատասխան հագեցվածությամբ տարածքների առկայությունը՝ սանիտարահիգիենիկ և տեխնիկական անվտագության նորմերին համապատասխան․
6. ուսումնաարտադրական և գործանական ուսուցման գործընթացին օժանդակող տարածքների և բազաների առկայությունը՝ սանիտարահիգիենիկ և տեխնիկական անվտանգության նորմերին համապատասխան․
7. ՄՈՒՀ-ի հինգ տարվա ռազմավարական ծրագրի առկայությունը, իսկ հանրային և մասնավոր ՄՈՒՀ-երի կամ կազմակերպության մասնագիտական կրթություն իրականացնող ստորաբաժանման դեպքում՝ նաև բիզնես պլանի և դրա համար անհրաժեշտ ֆինանսավորման հիմնավոր աղբյուրների վերաբերյալ տեղեկատվության առկայությունը.
8. ուսանողներին ֆինանսական աջակցություն տրամադրելու պարտավորությունը՝ հանրային և մասնավոր ՄՈՒՀ-երի դեպքում։
9. Մասնագիտական կրթության համապատասխան մակարդակի յուրաքանչյուր որակավորման համար լիցենզիայի տրամադրման նախապայման են՝
10. անհրաժեշտ ուսումնական գույքի, այդ թվում՝ որակավորման առանձնահատկությամբ պայմանավորված համապատասխան գույքի և սարքավորումների, գրադարանային-տեղեկատվական համակարգի առկայությունը և ուսումնամեթոդական ապահովումը՝ ըստ որակավորումների ուղղվածության․
11. սույն օրենքի 15-րդ հոդվածի 9-րդ մասի 1)-ին և 2)-րդ կետերով սահմանված աշխատանքի վրա հիմնված ուսումնառության ձևերի կիրառման դեպքում՝ դրա իրագործումն ապահովող գործընկեր կազմակերպության հետ համաձայնագրի (հուշագիր) առկայությունը, տեղեկություններ գործընկեր կազմակերպության մարդկային և նյութական (հետազոտական, մասնագիտական, նյութատեխնիկական) ռեսուրսների վերաբերյալ․
12. համապատասխան կրթական մակարդակում մասնագիտական կրթական ծրագրով ուսուցում ապահովելու համար անհրաժեշտ մանկավարժական և ուսումնաօժանդակ աշխատողների առկայությունը, որից հիմնական աշխատանքային պայմանագրով աշխատող մանկավարժական աշխատողների ընդհանուր թիվը կազմում է մանկավարժական աշխատողների առնվազն 50 տոկոս։
13. Մասնագիտական կրթության ծրագրերի մակարդակներում որոշակի որակավորման ուսումնառությունը հիմնական կրթության հիմքով կազմակերպելու դեպքում տվյալ ծրագրի լիցենզավորման փաթեթում ընդգրկվում է միջնակարգ կրթության երրորդ մակարդակի պետական բաղադրիչին ապահովող կրթական ծրագիրը։
14. ՄՈՒՀ-ին տրված համապատասխան մակարդակի կրթական ծրագրի կամ մասնագիտության կրթական ծրագրի գործողությունը կարող է դադարեցվել և լիցենզիան ուժը կորցրած ճանաչվել լիազոր մարմնի կողմից, եթե՝
15. ՄՈՒՀ-ն այդ մասին դիմում է ներկայացրել.
16. լիցենզիա ստանալու համար ներկայացված փաստաթղթերում հայտնաբերվել է լիցենզիան տալու համար էական նշանակություն ունեցող կեղծ կամ խեղաթյուրված տեղեկատվություն.
17. ՄՈՒՀ-ը լուծարվել կամ գործունեությունը դադարեցրել է.
18. սահմանված ժամկետում ՄՈՒՀ-ը չի դիմել ինստիտուցիոնալ հավատարմագրման, կամ ինստիտուցիոնալ հավատարմագրումը երկու անգամ անընդմեջ մերժվել է.
19. առկա են օրենքով նախատեսված այլ դեպքեր։
20. Օրենսդրության պահանջների խախտման պատճառով լիցենզիայի գործողության դադարեցման մասին որոշումը կայացվում է խախտումը կատարվելու օրվանից ոչ ուշ, քան մեկ տարվա ընթացքում, շարունակվող և կրկնվող խախտման դեպքում` այն բացահայտվելու օրվանից՝ մեկ տարվա ընթացքում, իսկ սույն հոդվածի 6-րդ մասի 2-րդ կետով նախատեսված դեպքերում` կեղծ կամ ոչ հավաստի տեղեկատվությունը հայտնաբերելու օրվանից՝ 15 օրվա ընթացքում:
21. Սույն հոդվածի 6-րդ մասի 2-րդ կետով նախատեսված հիմքով լիցենզիայի գործողության դադարեցման դեպքում նոր լիցենզիա ստանալու համար դիմումը ներկայացվում է լիցենզիայի գործողությունը դադարեցվելուց մեկ տարի հետո:
22. Սույն հոդվածի 6-րդ մասի 2-րդ և 4-րդ կետերով նախատեսված հիմքերով լիցենզիայի գործողությունը համարվում է դադարեցված լիազոր մարմնի համապատասխան որոշումն ուժի մեջ մտնելու օրվան հաջորդող օրվանից, եթե այդ որոշմամբ ավելի ուշ ժամկետ նախատեսված չէ: Լիազոր մարմինը լիցենզիայի գործողության դադարեցման մասին պատշաճ ձևով տեղեկացնում է ՄՈՒՀ-ին` ուղարկելով նաև լիցենզիայի գործողության դադարեցման մասին որոշման բնօրինակը:
23. Լիցենզիայի գործողության դադարեցման մասին լիազոր մարմնի որոշումը կարող է բողոքարկվել դատական կարգով:
24. Մասնագիտական կրթական ծրագրի իրականացման լիցենզիայի գործողությունը դադարեցնելու դեպքում կրթական ծրագրում ընդգրկված ուսանողներն իրավունք ունեն շարունակելու ուսումնառությունը համապատասխան կրթական ոլորտում՝ ընդգրկվելով տվյալ կամ մեկ այլ ինստիտուցիոնալ հավատարմագրում ունեցող ՄՈՒՀ-ի կրթական ծրագրերում կամ մասնակցելու այդ ՄՈՒՀ-ի կրթական ծրագրերով պետական ամփոփիչ ստուգմանը՝ լիազոր մարմնի սահմանած կարգով:

##  Հոդված 12. Մասնագիտական կրթության որակի ապահովումը

1. Մասնագիտական կրթության որակի ապահովման համակարգը ներառում է՝
2. ՄՈՒՀ-երի որակի ապահովման ներքին համակարգը.
3. ՄՈՒՀ-երի որակի ապահովման արտաքին համակարգը.
4. որակի արտաքին գնահատման կամ հավաստման կառույցները:
5. Որակի արտաքին գնահատման կամ հավաստման կառույցները Կառավարության ստեղծած կամ Կառավարության սահմանած կարգով ճանաչված, իրենց գործառույթներում անկախ մասնագիտացված մարմիններ են, որոնց հիմնական նպատակը մասնագիտական կրթության որակի արտաքին ապահովման գործընթացների իրականացումն է:
6. Մասնագիտական կրթության որակի ապահովման համակարգի բաղադրիչ են որակի արտաքին և ներքին գնահատումները։
7. Ներքին գնահատումը ՄՈՒՀ-ի կողմից իր գործունեության վերլուծությունն է։ Ներքին գնահատումն իրականացվում է տարեկան մեկ անգամ` մինչև նոր ուսումնական տարվա սկիզբը։ Ներքին գնահատմանը մասնակցում են վարչական և մանկավարժական աշխատողները, ուսանողները, ԱՀՈՒ-ի իրականացմանը մասնակից գործընկեր կազմակերպության ներկայացուցիչները։
8. Արտաքին գնահատումը ՄՈՒՀ-ի գործունեության արդյունավետության գնահատումն է՝ նախորդ ժամանակահատվածի արդյունքների կամ նմանատիպ մյուս հաստատությունների համեմատությամբ։
9. Որակի արտաքին գնահատմանը կարող են մասնակցել ՄՈՒՀ-ի շրջանավարտները և ուսանողները, կրթության և այլ մասնագիտական ոլորտների կառավարման պետական լիազոր մարմինները, ՄՈՒՀ-ի սոցիալական գործընկներության կողմի հանդիսացող կազմակերպությունների ներկայացուցիչները։

## Հոդված 13. ՄՈՒՀ-ի հավատարմագրումը

1. ՄՈՒՀ-ի ինստիտուցիոնալ և ծրագրային հավատարմագրումն իրականացնում են որակի գնահատման կամ հավաստման կառույցները։ Ինստիտուցիոնալ և ծրագրային հավատարմագրման կարգը, պահանջները և չափանիշները լիազոր մարմնի ներկայացմամբ հաստատում է Կառավարությունը:
2. Նոր հիմնադրված ՄՈՒՀ-ը ինստիտուցիոնալ հավատարմագրում է անցնում հիմնադրումից երեք տարի հետո՝ ոչ ուշ, քան մեկ տարվա ընթացքում։
3. Ուսումնական հաստատության մասնաճյուղերը հավատարմագրվում են ընդհանուր հիմունքներով` մասնաճյուղ ունեցող մասնագիտական ուսումնական հաստատության հայտի հիման վրա։
4. Սույն հոդվածի 2-րդ մասով սահմանված ժամկետում ինստիտուցիոնալ հավատարմագրում չանցնելու դեպքում ՄՈՒՀ-ի գործունեությունը դադարեցվում է։
5. Ծրագրային հավատարմագրումը իրականացվում է ըստ ՄՈՒՀ-ի կողմից իրականացվող մասնագիտական կրթական ծրագրերի։ ՄՈՒՀ-ն իր կրթական ծրագրերը հավատարմագրելու համար Կառավարության կողմից սահմանված կարգով կարող է՝
6. դիմել մասնագիտացված կառույցի.
7. իրականացնել համապատասխան մասնագիտության կրթական ծրագրի ինքնագնահատում և արդյունքները ներկայացնել մասնագիտացված կառույցին։
8. Ինստիտուցիոնալ հավատարմագրման ընթացքում կրթական ծրագրերի ինքնագնահատման սահմանված չափանիշներին համապատասխանելու դեպքում մասնագիտացված կառույցը կայացնում է ՄՈՒՀ-ի ինստիտուցիոնալ և համապատասխան մասնագիտության կրթական ծրագրերի հավատարմագրման մասին որոշում։
9. Նոր որակավորումների կրթական ծրագրերը ենթակա են հավատարմագրման առաջին շրջափուլի ավարտից հետո՝ ոչ ուշ, քան մեկ տարվա ընթացքում։
10. Ինստիտուցիոնալ հավատարմագրում ստացած ՄՈՒՀ-երը և դրանց ծրագրային հավատարմագրում ունեցող կրթական ծրագրերը գրանցվում են ՄՈՒՀ-երի և կրթական ծրագրերի hավատարմագրման պետական գրանցամատյանում, որը վարում է Կառավարության ստեղծած որակի գնահատման կամ հավաստման մասնագիտացված կառույցը:
11. Պետությունն ապահովում է ՄՈՒՀ-երի և դրանց կրթական ծրագրերի hավատարմագրման չափանիշների և տվյալների միջազգային փոխճանաչելիությունը և համադրելիությունը, ինչպես նաև hավատարմագրված ՄՈՒՀ-երի և դրանց կրթական ծրագրերի վերաբերյալ տվյալների հասանելիությունը միջազգային հարթակներում։

##  Հոդված 14. ՄՈՒՀ ընդունելությունը

1. ՄՈՒՀ-եր ընդունելությունն իրականացվում է մրցութային հիմունքներով՝ ըստ կրթական ծրագրի մակարդակների և որակավորումների։
2. ՄՈՒՀ-ն իրավունք ունի ընդունելություն հայտարարելու միայն համապատասխան կրթական ծրագրի մակարդակի իրականացման իրավունքի և որակավորման լիցենզիայի առկայության դեպքում։
3. Կառավարությունը հաջորդ երեք ուսումնական տարիների կտրվածքով հաստատում է ըստ կրթական ծրագրի մակարդակների և ոլորտային որակավորումների նախատեսվող պետական կրթաթոշակների տոկոսային համամասնությունը՝ ելնելով երկրի տնտեսական, սոցիալական, առողջապահական, մշակութային զարգացման կարիքներից և համապատասխան որակավորմամբ (ուղղվածությամբ) մասնագետների պատրաստման անհրաժեշտությունից ու պետության ֆինանսական հնարավորություններից:
4. Կառավարության կողմից տվյալ տարվա համար ըստ կրթական ոլորտների համապատասխան համամասնությամբ հաստատված բյուջետային հատկացումների շրջանակներում կրթության ոլորտի լիազոր մարմնի ղեկավարը, մինչև տվյալ տարվա մարտի 1-ը, լիազոր մարմնի սահմանած կարգի համաձայն, հաստատում է արհեստագործական և միջին մասնագիտական կրթության մակարդակում ըստ կրթական ծրագրի պետության կողմից տրամադրվող կրթաթոշակների նախնական քանակը, իսկ վերջնականը՝ մրցույթի արդյունքների հիման վրա:
5. Կրթական ծրագրերի մակարդակներին և որակավորումներին համապատասխան, սույն հոդվածի 3-րդ մասով հատկացված ընդհանուր տեղերի շրջանակում, լիազոր մարմինը, հիմք ընդունելով ՄՈՒՀ-երի նախնական հիմնավորված հայտերը, ըստ ՄՈՒՀ-երի հատկացնում է փոխհատուցման ենթակա ընդունելության տեղերը։ ՄՈՒՀ-երը կարող են յուրաքանչյուր որակավորման (ուղղվածության) համար լիցենզիայով հատկացրած սահմանային տեղերի շրջանակում կատարել վճարովի ընդունելություն։
6. Ընդունելության մրցույթն անց է կացվում տվյալ ՄՈՒՀ-ի որակավորումների և մասնագիտական ուղղվածությամբ սահմանված տեղերի, կրթության կառավարման տեղեկատվական համակարգում գրանցված դիմորդների հայտերի հիման վրա՝ ընդունելության պայմանների վերաբերյալ հայտարարության հրապարակման օրվանից մինչ ընթացակարգով սահմանված վերջնաժամկետը։
7. Ոլորտային մասնագիտությունների կրթական ծրագրերի մակարդակներով, որակավորումներով և ուղղվածությամբ ընդունելություն իրականացնող ՄՈՒՀ-երը համապատասխան ուսումնական տարվանից ոչ ուշ, քան մեկ տարի առաջ հրապարակում են ընդունելության համար անհրաժեշտ մասնագիտական քննությունների պայմանները։ Հրապարակված պայմանները փոփոխման ենթակա չեն, բացառությամբ, եթե դա պայմանավորված է հայտարարված արտակարգ կամ ռազմական դրությամբ:
8. ՄՈՒՀ-եր ընդունելության կարգը, այդ թվում՝ կրթության կառավարման տեղեկատվական համակարգում հրապարկվող տեղեկությունների, միավորների հաշվարկման, մրցույթի անցկացման և սույն հոդվածի 9-րդ մասով սահմանված ոլորտային որակավորումների համար քննությունների անցկացման կարգը, սահմանում է կրթության պետական կառավարման լիազոր մարմինը:
9. Մասնագիտական կրթության համապատասխան մակարդակում արվեստի, սպորտի, բժշկության ոլորտի և լիազոր մարմնի սահմանած այլ որակավորումների համար որպես ընդունելության պահանջ նախատեսվում է ստեղծագործական և կատարողական արվեստի կամ ֆիզիկական կարողությունների ստուգումը (քննություն):
10. Ընդունելության մրցույթի արդյունքները հրապարակվում են ՄՈՒՀ-ում տվյալ որակավորման մրցույթի արդյունքների ամփոփումից անմիջապես հետո:
11. Հայաստանի Հանրապետության երկքաղաքացիները կամ Հայաստանի Հանրապետության այն քաղաքացիները, որոնք վերջին երեք տարին սովորել են օտարերկրյա պետությունների ուսումնական հաստատություններում և ավարտել դրանք, կարող են իրենց ընտրությամբ ՄՈՒՀ ընդունվել Հայաստանի Հանրապետության քաղաքացիների կամ օտարերկրյա քաղաքացիների համար սահմանված պայմաններով, սակայն պահպանելով սույն հոդվածի 9-րդ մասով նախատեսված ընդունելության պահանջները։
12. ՄՈՒՀ-ն ուսանողի հետ կնքում է պայմանագիր, որի տեքստը հրապարակվում է ՄՈՒՀ-ի ընդունելության հայտարարության հետ միաժամանակ:
13. ՄՈՒՀ-ի և ուսանողի միջև կնքված պայմանագրում ամրագրվում են ուսումնառության առավելագույն տևողությունը, տվյալ մասնագիտության կրթական ծրագրի համար նախատեսված ուսման վարձի տարեկան չափը և կրեդիտների ընդհանուր քանակը, ինչպես նաև օրենքով ու ՄՈՒՀ-ի կանոնադրությամբ սահմանված այլ պայմաններ: Ուսանողի հետ կնքված պայմանագրի պայմանները, ներառյալ՝ պայմանագրով նախատեսված ուսման վարձի չափը, ուսումնառության ամբողջ ընթացքում փոփոխման ենթակա չեն:
14. Անկախ պատճառից, կրթությունն անավարտ թողած կամ մեկ հաստատությունից այլ հաստատություն տեղափոխվելու կամ մեկից ավելի կրթություն ստանալու միջոցով կրթական ծրագրի որոշակի մակարդակ մուտք գործելու և ուսումնառությունը շարունակելու ցանկության դեպքում հիմք է ընդունվում.
15. տվյալ ուսումնառության տարվա համար հատկացված թափուր տեղերի առկայությունը,
16. կրթական ծրագրով և ուսումնական պլանով սահմանված մոդուլների ծավալի և բովանդակության համապատասխանությունը և ակադեմիական տարբերությունը, որը կատարվում է տվյալ ուսանողի ուսումնառած և այդ պահին գործող կրթական ծրագրով սահմանված վերջնարդյունքների համեմատությամբ։
17. Կրթության պետական կառավարման լիազոր մարմինը սահմանում է սույն հոդվածի 14-րդ մասով նախատեսված դեպքերում դիմորդների միջև տեղերի բաշխման և առաջնահերթությունների որոշման կարգը՝ հիմք ընդունելով յուրաքանչյուր որակավորման (ուղղվածության) համար լիցենզիայով հատկացրած սահմանային տեղերի առավելագույն քանակը, փոխհատուցման ենթակա ընդունելության տեղերը։
18. Ուսումնառությունը որևէ պատճառով անավարտ թողած անձի ուսանողական իրավունքը կրթության պետական կառավարման լիազոր մարմնի սահմանած կարգով կարող է վերականգնվել` անկախ ուսումնառությունը դադարեցնելու ժամկետներից՝ առարկայական ծրագրերի տարբերությունները լրացնելու պայմանով:
19. Կրթությունն ընդհատած ուսանողի ուսումնառությունը հետագայում շարունակվելու դեպքում ՄՈՒՀ-ի կողմից սահմանած կարգով քննարկվում է ուսանողի կողմից համապատասխան կրեդիտների կուտակման անհրաժեշտությունը՝ հիմք ընդունելով տվյալ կրթական ծրագրի վերջնարդյունքների փոփոխությունը:
20. Ուսանողի տեղափոխությունը պետական ՄՈՒՀ կարող է իրականացվել միայն մեկ այլ պետական ՄՈՒՀ-ից:

## Հոդված 15. Մասնագիտական կրթության կազմակերպումը և աշխատանքի վրա հիմնված ուսումնառությունը

1. Մասնագիտական կրթության համապատասխան մակարդակի որակավորման կամ միկրոորակավորման (որոշակի ձեռք բերված ուսումնառության արդյունքների) կրթական ծրագիրը կարող է իրականացվել քոլեջում, մասնագիտական կրթության մակարդակների որակավորումներով կրթական ծրագիր իրականացնող բարձրագույն ուսումնական հաստատության ստորաբաժանումում, քրեակատարողական հիմնարկում, այլ կազմակերպությունում՝ լիցենզիայի առկայության դեպքում։
2. Քրեակատարողական հիմնարկներում պահվող անձանց համար մասնագիտական կրթության և ուսուցման ծրագրերի կազմակերպման կարգը սահմանվում Կառավարության որոշմամբ՝ Քրեակատարողական օրենսգրքի հիման վրա։
3. Կրթության առանձնահատուկ պայմանների կարիք ունեցող ուսանողների ուսումնառությունը կազմակերպվում է նրանց կրթության առանձնահատուկ պայմանների կարիքի գնահատման, դրան համապատասխան մանկավարժահոգեբանական աջակցության ծառայությունների սահմանման, իսկ անհրաժեշտության դեպքում՝ անհատական ուսուցման պլանի հիման վրա՝ հիմք ընդունելով Կառավարության սահմանած մանկավարժահոգեբանական աջակցության ծառայությունների տրամադրման կարգը և անհատական ուսուցման պլանի ձևաչափը։
4. Կրթության կազմակերպման մանկավարժահոգեբանական աջակցության ծառայությունների տրամադրման, կրթության առանձնահատուկ պայմանների կարիքի գնահատման նկատմամբ տարածվում են «Հանրակրթության մասին» օրենքի դրույթները, այնքանով, որքանով դրանք իրենց էությամբ կիրառելի են մասնագիտական կրթության և ուսուցման նկատմամբ։
5. Մասնագիտական կրթությունը կազմակերպվում է համապատասխան ՄՈՒՀ-ի և տվյալ մասնագիտության ոլորտի գործատուների համատեղ մշակած ու ՄՈՒՀ-ի հաստատած ուսումնառության մոդուլների և ուսումնական պլանների ժամանակացույցին համապատասխան։
6. Եթե կրթական ծրագրի տվյալ մակարդակի որակավորման ուսումնառությունը կազմակերպվում է հիմնական կրթության հիմքով, ապա տվյալ ծրագրում ընդգրկվում է միջնակարգ կրթության երրորդ մակարդակի առնվազն պետական բաղադրիչն ապահովող ծրագիրը (արդյունքները), որը սահմանվում է ուսումնական պլանում և դրա իրականացման ժամանակացույցում։
7. Միջնակարգ կրթության երրորդ մակարդակի պետական բաղադրիչում ընդգրկված առարկայական ծրագրերը կազմակերպվում է հանրակրթության պետական չափորոշչի պահանջներին համապատասխան։
8. ՄԿՈՒ կրթական ծրագրի մակարդակի որակավորման մոդուլային ծրագրով սահմանված գիտելիքների ու կարողությունների զարգացման, դրանց գործնականում կիրառության հմտությունները կատարելագործելու նպատակով ՄՈՒՀ-ը, սոցիալական գործընկերների հետ համագործակցությամբ և մասնակցությամբ, իրականացնում է գործնական աշխատանքային ուսուցում՝ աշխատանքի վրա հիմնված ուսումնառության ձևերով։
9. Աշխատանքի վրա հիմնված ուսումնառությունը կազմակերպվում է իրական աշխատանքային միջավայրում՝ հետևյալ ձևերով․
10. դուալ ուսումնառություն կամ աշկերտություն՝ կրթական ծրագրի մակարդակում ըստ որակավորման առանձնահատկության ուսումնառության կազմակերպման ձև, որն իրականացվում է միաժամանակ ՄՈՒՀ-ում և գործընկեր կազմակերպությունում (գործատու) ուսումնառության համադրմամբ՝ ապահովելով որակավորմանն ու զբաղմունքին համապատասխան աշխատանքային հմտությունների ձեռք բերումը։
11. պրակտիկա՝ աշխատանքի վայրում ուսումնառության փուլ, որը լրացնում է հիմնական կրթական ծրագրի ճանաչողական և գործնական բաղադրիչը և որի ընթացքում ուսանողը առավելապես դիտարկում է աշխատանքային գործընթացը, կատարում որոշակի աշխատանքներ՝ ըստ սահմանված ժամակացույցի: Այն կարող է ընդգրկել կամ չընդգրկել պայմանագիր և ուսանողի վճարում:
12. աշխատանքի ընթացքում ուսումնառություն՝ կազմակերպվում է ընթացիկ աշխատանքային միջավայրում: Այն իրականացվում է առավելապես դրսեկության ձևով կրթության կազմակերպման միջոցով և ապահովում է աշխատանքային իրավահարաբերության մեջ գտնվող անհատի աշխատանքային գործունեության ընթացքում կրթությունը և որակավորումը։
13. Դուալ ուսուցման կամ աշկերտության ձևով ուսումնառության կազմակերպման պարագայում աշխատանքի վայրում ուսումնառությունը կազմում է կրթական ծրագրի գերակշռող մաս և վերջնարդյունքները ստուգվում են գործնական միջավայրում։
14. Դուալ ուսուցման կամ աշկերտության ձևով ուսումնառության պայմանները, աշխատանքի ծավալը և ժամկետները, կողմերի իրավունքներն ու պարտականությունները սահմանվում են կողմերի (ՄՈՒՀ, գործատու և ուսանող) միջև կնքվող համագործակցության շրջանակը սահմանող երկկողմ կամ եռակողմ պայմանագրով։
15. Դուալ ուսուցման կամ աշկերտության ձևով ուսումնառող ուսանողին գործատուի կողմից տրվում է վարձատրություն փաստացի աշխատած ժամանակին կամ կատարված փաստացի աշխատանքին համապատասխան, իսկ այդ ժամանակահատվածը համարվում է մասնագիտական փորձառություն և հաշվարկվում աշխատանքային ստաժում: Աշկերտության կամ դուալ ուսուցման ընթացքում աշխատանքային հարաբերությունների մանրամասները սահմանվում են աշխատանքային օրենսգրքով։
16. Կրթական ծրագրի շրջանակում աշխատողների պարագայում ՄՈՒՀ-ը կրում է ուսանողի՝ աշխատանքի վայրում դժբախտ դեպքերից և մասնագիտական հիվանդություններից ապահովագրության պարտականություն, եթե այլ բան նախատեսված չէ գործատուի հետ կնքված պայմանագրով։
17. Մասնագիտական կրթության համակարգում պետության գնահատված կարիքների հիման վրա առաջանահերթ համարվող ոլորտներում պետական բյուջեից, Կառավարության սահմանած կարգով և չափով, տրամադրվում է սույն հոդվածի 12-րդ մասով նախատեսված ուսանողի աշխատավարձի լրիվ կամ մասնակի փոխհատուցում՝ ուսանողի կատարելագործմանը համապատասխան աստիճական նվազման սկզբունքով։
18. Աշխատանքի վրա հիմնված ուսումնառություն կազմակերպելու նպատակով ՄՈՒՀ-ը օրենքով սահմանված կարգով կարող է միայնակ կամ համագործակցությամբ ստեղծել տնտեսական ընկերություն կամ դառնալ դրա մասնակից՝ իր լիցենզավորված կրթական ծրագրերի որակավորումներին և զբաղմունքին համապատասխան ապրանքներ արտադրելու, ծառայություններ մատուցելու կամ սպասարկում իրականացնելու համար։
19. Մասնագիտական կրթության կազմակերպման սույն հոդվածով նախատեսված ձևերի կիրառությունից անկախ, մասնագիտական կրթական ծրագիրը պետք է ապահովի սույն օրենքի 7-րդ հոդվածի 4-րդ մասով սահմանված պահանջներին համապատասխանությունը։

## Հոդված 16. Պետական ամփոփիչ ստուգումը, որակավորումն ու ավարտական փաստաթղթերը

1. Մասնագիտական կրթության մակարդակների կրթական ծրագրի ավարտին և պետական ամփոփիչ ստուգման դրական արդյունքի հիման վրա ՄՈՒՀ-ն անձին շնորհում է որակավորումը հավաստող դիպլոմ և հավելված։
2. Պետական ամփոփիչ ստուգման ժամանակ գնահատվում է գործնական աշխատանքային իրավիճակում, մասնագիտական խնդիրներ և առաջադրանքներ լուծելու ուսանողի կարողությունն ու հմտությունը՝ համապատասխան որակավորման ուղղվածության համար սահմնաված ուսումնառության վերջնարդյունքների շրջանակում։
3. Պետական ամփոփիչ ստուգումը կարող է անցկացվել փուլային եղանակով։
4. Պետական ամփոփիչ ստուգումը չանցած ուսանողը չի զրկվում ՄՈՒՀ-ում վերականգնվելու և վերահանձնելու իրավունքից՝ ՄՈՒՀ-ի հետ կնքված պայմանագրով սահմանված պայմաններով։
5. Պետական ամփոփիչ ստուգման կազմակերպման և իրականացման, վերահանձման, պետական որակավորող հանձնաժովի ձևավորման կարգը սահմանում է կրթության պետական կառավարման լիազոր մարմինը։
6. Կրթական ծրագրի տվյալ մակարդակի ուսումնառությունը աշխատանքի վրա հիմնված ուսումնառության աշկերտության կամ դուալ ուսուցման ծրագրով ավարտած ուսանողին շնորհվում է նաև ձեռք բերված և ոլորտային հանձնաժողովի գնահատած և ճանաչված աշխատանքային կարողությունների վերաբերյալ հավաստագիր և ներդիր՝ «Կրթության մասին» օրենքի 26.1-րդ հոդվածով սահմանված ընթացակարգերին համապատասխան։
7. Մասնագիտական կրթության և ուսուցման ավարտական փաստաթղթերն են`
8. արհեստագործական կրթության դեպքում՝ «արհեստավոր» որակավորման դիպլոմը և դրա հավելվածը.
9. միջին մասնագիտական կրթության դեպքում՝ «մասնագետ» որակավորման դիպլոմը և դրա հավելվածը.
10. մասնագիտական ուսուցման կամ մասնակի որակավորման (միկրոորակավորման) վկայականը ու ներդիրը․
11. աշխատանքի վրա հիմնված ուսումնառության դեպքում՝ գնահատված և ճանաչված կարողությունների հավաստագիրն ու ներդիրը։
12. Ուսումնառությունը չավարտած անձին տրվում է ուսումնասիրած դասընթացների ու մոդուլների և կուտակած կրեդիտների վերաբերյալ ակադեմիական տեղեկանք։
13. Եթե ուսանողը չի հաղթահարել կրթական ծրագրի տվյալ մակարդակի որակավորման համար սահմանված ամբողջական ծրագիրը, ապա ուսանողի դիմումուի հիման վրա նրան կարող է տրվել նաև մասնագիտական ուսուցման կամ մասնակի որակավորման (միկրոորակավորման) վկայական՝ համաձայն ձեռք բերած ուսումնառության արդյունքների։
14. Սույն հոդվածի 8-րդ և 9-րդ մասերով նախատեսված փաստաթղթերը հիմք են մասնագիտական կրթական ծրագրերով անձի ուսումնառության շարունակության համար՝ հաշվի առնելով նախընտրած կրթական ծրագրի որակավորման բովանդակության և կրեդիտների համապատասխանությունը։
15. Դիպլոմի և դրա հավելվածի պատվիրման, բաշխման, լրացման, հաշվառման, գրանցման, պահպանման կարգը, ինչպես նաև սույն հոդվածի 7-րդ մասի 3-րդ և 4-րդ կետերով նախատեսված հավաստագրի, վկայականի և ներդիրի, սույն հոդվածի 8-րդ մասով սահմանված ակադեմիական տեղեկանքի ձևը սահմանում է լիազոր մարմինը:
16. Դիպլոմը և դրա հավելվածը, հավաստագիրը և ներդիրը տրամադրվում են անվճար:
17. Մասնագիտական կրթության նախնական և միջին մասնագիտական կրթության մակարդակներով շնորհվող որակավորումները հավաստող դիպլոմի և հավելվածի ձևերը կրթության պետական կառավարման լիազոր մարմնի ներկայացմամբ հաստատում է Կառավարությունը:
18. Անձին շնորհված մասնագիտական կրթության որակավորումները ճանաչվում և գնահատվում են այդ բնագավառում Հայաստանի Հանրապետության վավերացրած կոնվենցիաների, Հայաստանի Հանրապետության և օտարերկրյա պետությունների միջև կնքված միջազգային պայմանագրերի և այլ իրավական ակտերի համաձայն՝ իր գործառույթներում անկախ մասնագիտացված կառույցի տված տեղեկատվության (խորհրդատվության) հիման վրա։ Այն դեպքերում, երբ անձի ձեռք բերված որակավորումը չի կարող ապացուցվել փաստաթղթի միջոցով, ապա որակավորման ճանաչման գործընթացն իրականացվում է լիազոր մարմնի սահմանած կարգով:

# Գ Լ ՈՒ Խ 3

# ՄԱՍՆԱԳԻՏԱԿԱՆ ԿՐԹՈՒԹՅԱՆ ԿԱՌԱՎԱՐՈՒՄԸ

## Հոդված 17. Մասնագիտական կրթության կառավարման համակարգը

Մասնագիտական կրթության համակարգի կառավարումն իրականացնում են՝

1. Կառավարությունը.
2. կրթության պետական կառավարման լիազոր մարմինը․
3. պետական կառավարման այլ լիազոր մարմինները.
4. տարածքային կառավարման մարմինները, որոնց ենթակայությամբ գործում են ՄՈՒՀ-եր.
5. ՄՈՒՀ-ի կառավարման մարմինները.
6. սոցիալական գործընկերները, այդ թվում՝ աշխատանքի վրա հիմնված ուսումնառության պատասխանատու կառույցները։

## Հոդված 18. Մասնագիտական կրթության բնագավառում Կառավարության

##  իրավասությունները

1. Մասնագիտական կրթության բնագավառում Կառավարությունը`
2. օրենսդրությամբ սահմանված կարգով հիմնադրում, վերակազմակերպում և լուծարում է պետական ՄՈՒՀ-եր, ինչպես նաև մասնակցում է հանրային ՄՈՒՀ-ի հիմնադրմանը և կառավարմանը.
3. հաստատում է պետական ՄՈՒՀ-երի օրինակելի կանոնադրությունը.
4. հաստատում է ոլորտային որակավորումների շրջանակի նկարագիրը, չափանիշները, դրանց ձևավորման և հաստատման կարգը.
5. հաստատում է մասնագիտական կրթական ծրագրի մակարդակներում շնորհվող որակավորումների ընդհանրական բնութագրերը և ցանկերը` ըստ կրթական ծրագրերի, ուսուցման հիմքի, ձևի և տևողության․
6. հաստատում է մասնագիտական կրթության համապատասխան մակարդակի որակավորման կրթական ծրագրի իրականացման իրավունքի և որակավորման լիցենզավորման կարգն ու պայմանները․
7. հաստատում է կրթական ծրագրերի փորձարկման ու հաստատման կարգը․
8. հաստատում է լրացուցիչ կրթական ծրագրերի կազմակերպման և իրականացման կարգը․
9. հաստատում է ՄՈՒՀ-երի ինստիտուցիոնալ և ծրագրային հավատարմագրման կարգը, պահանջները և չափանիշները, հավատարմագրի գործողության ժամկետը.
10. հաստատում է ՄՈՒՀ-ում որակի արտաքին և ներքին գնահատման կարգը, որակի արտաքին գնահատման կամ հավաստման կառույցների ստեղծման և ճանաչման կարգը․
11. հաստատում է պետական ՄՈՒՀ-ի տնօրենի մրցութային ընտրության կազմակերպման և անցկացման կարգը․
12. սահմանում է մանկավարժական կամ վարչական գործունեությանը խոչընդոտող հիվանդությունների ցանկը․
13. հաստատում է ՄՈՒՀ-ի մանկավարժական աշխատողների վերապատրաստումների կարգն ու ժամանակացույցը․
14. հաստատում է ՄՈՒՀ-ի ատեստավորված կամ տարակարգ ստացած մանկավարժական աշխատողների դրույքաչափի փոփոխության և հավելավճարի սահմանման կարգը,
15. սահմանում է ՄՈՒՀ-ի մանկավարժական աշխատողների աշխատանքի և հանգստի ռեժիմի առանձնահատկությունները․
16. հաստատում է ՄՈՒՀ-երի յուրաքանչյուր ուսումնական տարվա անվճար ուսուցմամբ (նպաստի ձևով ուսման վճարի լրիվ փոխհատուցմամբ) ընդունելության տեղերի ձեւավորման և ըստ լիազորված մարմնի ենթակայությամբ գործող ուսումնական հաստատությունների հատկացման կարգը,
17. հաստատում է պետական ՄՈՒՀ-երի յուրաքանչյուր ուսումնական տարվա անվճար ուսուցմամբ (նպաստի ձևով ուսման վճարի լրիվ փոխհատուցմամբ) ընդունելության տեղերը՝ ըստ մասնագիտությունների,
18. հաստատում է պետական ՄՈՒՀ-երի պետական բյուջեից ֆինանսավորման կարգը,
19. հաստատում է պետական ՄՈՒՀ-երի նպատակային ուսուցման, այդ թվում՝ սահմանամերձ կամ բարձրլեռնային բնակավայրերի քաղաքացիների ընդունելության ու գործուղման կարգը, ինչպես նաև մասնագիտությունների ցանկը,
20. hաստատում է պետական ՄՈՒՀ-ում ուսանողական կրթաթոշակ, ուսանողական նպաստ, այդ թվում՝ տվյալ համակարգերում ուսման վարձի լրիվ կամ մասնակի փոխհատուցումը (զեղչը) տրամադրելու կարգը, չափը և տեղերի քանակը․
21. հաստատում է մանկավարժահոգեբանական աջակցության ծառայությունների տրամադրման կարգը և անհատական ուսուցման պլանի ձևաչափը․
22. հաստատում է մասնագիտական կրթության համապատասխան մակարդակի որակավորումը հավաստող դիպլոմի և հավելվածի ձևերը․
23. հաստատում է միջին մասնագիտական ուսումնական հաստատությունների բարձր առաջադիմություն ցուցաբերած շրջանավարտների` բարձրագույն ուսումնական հաստատություններում համապատասխան մասնագիտությամբ կրթությունը շարունակելու կարգը,
24. հաստատում է ՄՈՒՀ-երի օտարերկրյա քաղաքացիների ընդունելության կարգը,
25. իրականացնում է սույն օրենքով և այլ նորմատիվ իրավական ակտերով սահմանված լիազորություններ։

##  Հոդված 19. Մասնագիտական կրթության բնագավառում կրթության պետական կառավարման լիազոր մարմնի իրավասությունները

1. Մասնագիտական կրթության և ուսուցման բնագավառում կրթության պետական կառավարման լիազոր մարմինը՝
2. կազմում և հաստատում է ոլորտային որակավորումների շրջանակի [չափանիշները](https://www.arlis.am/DocumentView.aspx?docid=144695) և որակավորումների բնութագրերը, յուրաքանչյուր մակարդակի կրթական ծրագրի և որակավորման համար կրթական ծրագրի նկարագրերը.
3. կազմում և հաստատում է յուրաքանչյուր մակարդակի կրթական ծրագրի և որակավորման համար կրթական ծրագրի նկարագիր,
4. սահմանում է մասնագիտական կրթության ոլորտում կրեդիտային համակարգի ներդրման և գործարկման կարգը,
5. հաստատում է աշխատանքի վրա հիմնված ուսումնառության ձևերի իրականացման կարգն ու մեթոդաբանությունը․
6. իրականացնում է մասնագիտական կրթական ծրագրերի մակարդակների և որակավորումների լիցենզավորումը, բացառությամբ բժշկական միջին մասնագիտական կրթական ծրագրերի, ինչպես նաև տալիս է կրթական ծրագրի իրականացման իրավունքի թույլտվություն,
7. սահմանում է պետական ՄՈՒՀ-ի կառավարման խորհրդի անդամին ներկայացվող նվազագույն պահանջները, առաջադրման, փոխարինման և լիազորությունների դադարման ու դադարեցման կարգը․
8. ՄՈՒՀ-ի կանոնադրությամբ սահմանված կարգով աջակցում է ՄՈՒՀ-ի կառավարման մարմինների ձևավորմանը և հաստատում է պետական ՄՈՒՀ-ի կառավարման խորհուրդի անվանական կազմերը․
9. հաստատում է պետական ՄՈՒՀ-ի զարգացման ծրագրի մշակման, հաստատման և այդ ծրագրի կատարման մասին հաշվետվությունների ներկայացման կարգը․
10. հաստատում է ՄՈՒՀ-ի ղեկավարման իրավունքի հավաստագրման քննության կազմակերպման և հավաստագրման, հավաստագրման հանձնաժողովի կազմավորման և գործունեության կարգը,
11. հաստատում է ՄԿՈՒ համակարգի գործունեության մշտադիտարկման և գնահատման իրականացման կարգը․
12. հաստատում է պետական ՄՈՒՀ-երի պետական բյուջեի միջոցներից ֆինանսավորման գործակիցները և նորմատիվները.
13. հաստատում է ՄՈՒՀ ընդունելության կարգը,
14. հաստատում է մեկից ավելի մասնագիտական կրթություն ստանալու կարգը.
15. հաստատում է ՄՈՒՀ-ից ուսանողի հեռացման և ազատման, ինչպես նաեւ ուսումնառությունը անավարտ թողած անձի ուսանողական իրավունքի վերականգնման կարգը․
16. հաստատում է ուսանողների (ունկնդիրների)` ՄՈՒՀ-ից այլ ՄՈՒՀ տեղափոխման կարգը.
17. հաստատում է ՄՈՒՀ-ի ուսանողին ակադեմիական արձակուրդ տրամադրելու հիմքերը, կարգը և ժամկետները,
18. սահմանում է ՄՈՒՀ-ի մանկավարժական և վարչական պաշտոններին ներկայացվող հիմնական չափանիշները, ՄՈՒՀ-ի մանկավարժական աշխատողի թափուր տեղի համար մրցույթի կազմակերպման և անցկացման կարգը, մրցույթ չհայտարարելու դեպքերը․
19. հաստատում է ՄՈՒՀ-երի մանկավարժական աշխատողների ատեստավորման կարգը, ատեստավորման հանձնաժողովների ձևավորման, դրանց գործունեության, ատեստավորման ենթակա մանկավարժական աշխատողների վերապատրաստման չափորոշիչը և վերապատրաստող երաշխավորված կազմակերպությունների ցանկի ձևավորման կարգը․
20. հաստատում է մանկավարժական աշխատողների տարակարգի շնորհման կարգը, տարակարգի շնորհման հանձնաժողովի ձեւավորման, դրա գործունեության և անհրաժեշտ փաստաթղթերի ցանկը, տարակարգի բնութագրիչները․
21. սահմանում է ՄՈՒՀ-երում կարճաժամկետ դասընթացների կազմակերպման և վկայականների տրամադրման կարգը․
22. հաստատում է ՄՈՒՀ-երի ուսանողների ընթացիկ գնահատման, քննությունների ու ստուգարքների անցկացման և հաջորդ կուրս փոխադրման, ինչպես նաև պետական ամփոփիչ ստուգման կազմակերպման և անցկացման, վերահանձման, պետական որակավորող հանձնաժողովի ձևավորման կարգը․
23. սահմանում է դիպլոմի և դրա հավելվածի պատվիրման, բաշխման, լրացման, հաշվառման, գրանցման, պահպանման կարգը, ինչպես նաև սույն օրենքի 16-րդ հոդվածի 3-րդ մասի 3-րդ և 4-րդ կետերով նախատեսված հավաստագրի, վկայականի և ներդիրի, 4-րդ մասով սահմանված ակադեմիական տեղեկանքի ձևը․
24. հաստատում է ՄՈՒՀ-երում ընդհանուր հանրակրթական առարկաների երաշխավորվող օրինակելի ուսումնական պլանները․
25. սահմանված կարգով և ձևով տրամադրում է ՄՈՒՀ-ի, այդ թվում՝ վերակազմակերպված կամ լուծարված, ավարտական փաստաթղթի կրկնօրինակը՝ արխիվային հիմքերի առկայության դեպքում.
26. սահմանում է ՄՈՒՀ-ի անվանակոչության կարգը.
27. սահմանում է պետական ՄՈՒՀ-երի «Տարվա լավագույններ» մրցույթի անվանակարգերը, ներկայացվող պահանջները ևանցկացման կարգերը.
28. հաստատում է ՄՈՒՀ-երի «Լավագույն ուսանողներ» անվանական կրթաթոշակների տրամադրման կարգը, մրցույթի չափանիշները և մրցույթի մասնակցության հայտի ձևը.
29. հաստատում է պետական ՄՈՒՀ-ի ուսանողներին և մանկավարժական աշխատողներին տրանսպորտային ծառայությունների դիմաց փոխհատուցման կարգը.
30. սահմանում է ՄՈՒՀ-երում գործածվող փաստաթղթերի ցանկը և հաստատում դրանց լրացման (գործածման) կարգերը.
31. իր իրավասությունների շրջանակում մշակում և հաստատում է ՄԿՈՒ համակարգի գործունեությունը կանոնակարգող այլ նորմատիվ իրավական ակտեր.
32. իրականացնում է սույն օրենքով և այլ նորմատիվ իրավական ակտերով սահմանված լիազորություններ:

##  Հոդված 20. Մասնագիտական կրթության բնագավառում պետական կառավարման այլ մարմինների և սոցիալական գործընկերների իրավասությունները

1. Կառավարության լիազորած կառավարման այլ մարմինները մասնագիտական կրթության բնագավառում իրենց իրավասության սահմաններում մասնակցում են հետևյալ գործընթացների իրականացմանը.
2. ոլորտային որակավորումների շրջանակի չափանիշների, որակավորումների ցանկերի, մասնագետների որակավորման պահանջների, ուսանողների գիտելիքների, կարողությունների ու հմտությունների նկատմամբ պահանջների ձևավորում,
3. շրջանավարտների պետական ամփոփիչ ատեստավորման և որակավորման աստիճանների շնորհում,
4. բնագավառի աշխատողների որակավորման բարձրացման և կատարելագործման կազմակերպում.
5. աջակցում և մասնակցում են աշխատանքի վրա հիմնված ուսումնառության և ուսանողների գործնական աշխատանքների իրականացմանը.
6. ուսումնասիրում են աշխատանքային շուկայի պահանջարկը և առաջարկություններ են ներկայացնում կրթության պետական կառավարման լիազոր մարմնին մասնագետների և նրանց պատրաստման պայմանների վերաբերյալ.
7. հաստատում են իրենց ենթակայության ՄՈՒՀ-ների կանոնադրությունները.
8. Դուալ ուսուցման համակարգումն իրականացնում է կրթության պետական կառավարման լիազոր մարմինը կամ նրա պատվիրակմամբ՝ ընտրված կազմակերպությունը (այսուհետ՝ դուալ ուսուցման համակարգման պատասխանատու մարմին)՝ մի կողմից և ըստ ոլորտների մասնավոր հատվածի շահերը ներկայացնող կառույցները (հասարակական միավորումները, կազմակերպությունները)՝ մյուս կողմից։ Դուալ ուսուցման համակարգումն իրականացնող մարմնի ձևավորման և գործունեության կարգը սահմանում է կրթության պետական կառավարման լիազոր մարմինը։
9. Դուալ ուսուցման համակարգման պատասխանատու մարմինը (կազմակերպությունը)․
10. սահմանում է գործատուների՝ որպես կրթական ծրագիր իրականացնող կողմ հանդես գալու նվազագույն պահանջները և ընթացակարգը․
11. սահմանում է մասնագիտական ուսուցման հրահանգչի ընտրության չափանիշները․
12. կազմակերպում է գործատուների մասնագիտական ուսուցման հրահանգիչների վերապատրաստում և շարունակական կատարելագործում․
13. ստեղծում և վարում է սոցիալական գործընկեր կազմակերպությունների տեղեկատու․
14. իրականացնում է օրենքով, իր կանոնադրությամբ և Կառավարության կողմից սահմանված այլ գործառույթներ։
15. Դուալ ուսուցման համակարգման շրջանակներում ոլորտային կառույցը (կազմակերպությունը)․
16. վերլուծում և դուալ ուսուցման համակարգման համար պատասխանատու մարմնին (կազմակերպությանը) է ներկայացնում ոլորտի աշխատաշուկայի կարիքները․
17. աջակցում է հանրային-մասնավոր հատված երկխոսությանը․
18. աջակցում է դուալ կրթական ծրագրի մշակմանը, իրականացմանը և մշտադիտարկմանը․
19. աջակցում է դուալ կրթական ծրագրի իրականացման ընթացքում ծագած վեճերի լուծմանը, կողմերի շահերի ներդաշնակեցմանը․
20. կրթական ծրագիր իրականացնող կողմ հանդես գալու համար ընտրում և առաջակում է գործատուների․
21. ընտրում և առաջակում է մասնագիտական ուսուցման հրահանգիչներին․
22. խթանում է ոլորտի գրավչության վերաբերյալ տեղեկատվության տարածմանը երիտասարդության շրջանում, կազմակերպում և իրականացնում է մասնագիտական կողմնորոշման միջոցառումներ․
23. կազմակերպում և իրականացնում է ուսումնառության վերջնարդյունքների ստուգումը և ճանաչումը՝ կրթության պետական կառավարման լիազոր մարմնի, ՄՈՒՀ-ի և գործատուների ներգրավմամբ։
24. Մասնագիտական կրթության մակարդակներով որակավորվող մասնագետների հիմնական գործատուները կարող են մշակել և առաջարկել ՄՈՒՀ-երի հետ համագործակցության ծրագրեր, այլընտրանքային ծախսարդյունավետ մոդելներ և այլ համագործակցության մեխանիզմները, դրանք առաջարկել համապատասխան լիազոր մարմնին և կազմակերպությանը:
25. Մասնագիտական կրթության որակը և աշխատաշուկային մրցունակությունը բարձրացնելու նպատակով, համապատասխան ապրանքարտադրողները, մատակարարները և ծառայություն մատուցող կազմակերպությունները ՄՈՒՀ-երի հետ համագործակցության շրջանակում նրանց են տրամադրում իրենց ապրանքների ու ծառայությունների սպասարկման վերաբերյալ նյութերը։

## Հոդված 21. Մասնագիտական ուսումնական հաստատության կառավարումը

1. ՄՈՒՀ-ի կառավարումն իրականացնում են հիմնադիրը, լիազոր մարմինը, ՄՈՒՀ-ի կառավարման խորհուրդը և ՄՈՒՀ-ի գործադիր մարմինը՝ տնօրենը (պետը):
2. Հանրային, մասնավոր ՄՈՒՀ-երի, ինչպես նաև կազմակերպության ստորաբաժանում համարվող ՄՈՒՀ-երի կառավարման և այլ մարմինները, դրանց ձևավորման և գործունեության կարգը սահմանվում է ՄՈՒՀ-ի հիմնադիր կազմակերպության կանոնադրությամբ։
3. Պետական ՄՈՒՀ-ի զարգացման ռազմավարական ուղղություններ սահմանելու, մասնագիտական կրթական ծրագրեր ներդնելու, համագործակցության շրջանակը ընդլայնելու, համագործակցության պայմանագրեր կնքելու, ձեռնարկատիրական գործունեության տեսակներն ու դրանց կազմակերպման պայմանները սահմանելու, ՄՈՒՀ-ի ֆինանսատնտեսական գործունեությունը և ծախսային ուղղությունները սահմանելու և այլ կառավարչական որոշումները հիմնավորված կայացնելու նպատակով կառավարման խորհուրդը կարող է ստեղծել խորհրդակցական մարմիններ, որոնց ձևավորման և գործունեության կարգը սահմանվում է ՄՈՒՀ-ի կանոնադրությամբ և Խորհրդի որոշմամբ:
4. Արվեստի (երաժշտարվեստ, պարարվեստ, գեղարվեստ) և սպորտի ոլորտներում կրթական ծրագիր իրականացնող ՄՈՒՀ-երում կանոնադրությամբ սահմանված կարգով և լիազորություններով կարող են ստեղծվել մասնագիտական բարձրագույն խորհուրդներ (ստեղծագործական կամ գեղարվեստական խորհուրդ)։

## Հոդված 22. Պետական ՄՈՒՀ-ի կառավարման խորհուրդը

* + - 1. Պետական ՄՈՒՀ-ի կառավարման խորհուրդը մշտապես գործող մարմին է, որի անդամի լիազորությունների ժամկետը հինգ տարի է, եթե սույն օրենքով կամ կանոնադրությամբ սահմանված հիմքերով տվյալ անդամի լիազորությունները ավելի վաղ չեն դադարել կամ դադարեցվել։ Խորհրդի ուսանողության ներկայացուցչի անդամության ժամկետը սահմանվում է նրա ուսումնառության տևողությամբ։
			2. Պետական ՄՈՒՀ-ի կառավարման խորհրդի անդամները գործունեությունն իրականացնում են հասարակական հիմունքներով: Կառավարման խորհրդի անդամները ստանում են այն ծախսերի փոխհատուցում, որոնք կապված են կառավարման խորհրդի անդամի պարտականությունների կատարման հետ: Հատուցվող ծախսերի չափը և փոխհատուցման կարգը սահմանում է կառավարման խորհուրդը:
			3. Պետական ՄՈՒՀ-ի խորհրդի անվանական կազմը հաստատում է համապատասխան լիազոր մարմնի ղեկավարը:
			4. Պետական ՄՈՒՀ-ի կառավարման խորհուրդը բաղկացած է յոթ անդամից:
			5. Պետական ՄՈՒՀ-ի կառավարման խորհուրդը ձևավորվում է հետևյալ համամասնությամբ.
1. երկուսին առաջադրում է համապատասխան կրթության պետական կառավարման լիազոր մարմնի ղեկավարը՝ ՄՈՒՀ-ի մասնագիտությունների ոլորտի իրավասու պետական և տեղական ինքնակառավարման մարմինների, ոլորտը սպասարկող գործատուների ներկայացուցիչներից կամ ոլորտում հեղինակավոր այլ անձանցից,
2. երկուսին առաջադրում են ՄՈՒՀ-ի մասնագիտությունների ոլորտներում մասնավոր հատվածի շահերը ներկայացնող կառույցները (հասարակական միավորումները, կազմակերպությունները)՝ ՄՈՒՀ-ի հետ տվյալ ոլորտում առավել ակտիվ համագործակցող կամ կրթական ծրագիր իրականացնող գործընկեր կազմակերպություններից,
3. երեքին առաջադրում են տվյալ ՄՈՒՀ-ի կանոնադրությամբ լիազորված մարմինները՝ երկուսին՝ մանկավարժական աշխատողների և մեկին՝ ուսանողության ներկայացուցիչներից։
	* + 1. Ռազմական, անվտանգային, ինչպես նաև պետության համար այլ գերակա ռազմավարական նշանակության կրթական ծրագրեր իրականացնող պետական ՄՈՒՀ-երում կառավարության որոշմամբ կարող են նախատեսվել պետության կողմից ամբողջական ֆինանսավորում և սույն հոդվածով նախատեսված կառավարման մարմինների ձևավորման առանձնահատկություններ՝ ՄՈՒՀ-ի կանոնադրության հիման վրա։
			2. Պետական ՄՈՒՀ-ի կառավարման խորհրդի անդամ չի կարող լինել այն անձը, ով՝
4. դատապարտվել է դատարանի` օրինական ուժի մեջ մտած դատավճռի հիման վրա, և դատվածությունը սահմանված կարգով հանված կամ մարված չէ, կամ որի նկատմամբ քրեական հետապնդումը դադարեցվել է ոչ արդարացնող հիմքով.
5. դատապարտվել է դիտավորյալ հանցագործության համար կամ ազատությունից զրկելու հետ կապված պատիժ է կրել` անկախ դատվածությունը մարված կամ հանված լինելու հանգամանքից.
6. դատարանի՝ օրինական ուժի մեջ մտած վճռով ճանաչվել է անգործունակ կամ սահմանափակ գործունակ.
7. որևէ կուսակցության ղեկավար մարմնի անդամ է.
8. զբաղեցնում է քաղաքական պաշտոն.
9. տվյալ ՄՈՒՀ-ում զբաղեցնում է վարչական պաշտոն.
10. տվյալ ՄՈՒՀ-ի այլ մարմնի անդամ է:
	* + 1. Պետական ՄՈՒՀ-ի կառավարման խորհրդի անդամին ներկայացվող նվազագույն պահանջները, առաջադրման, փոխարինման և լիազորությունների դադարեցման կարգը սահմանվում են լիազոր մարմնի կողմից։
			2. Պետական ՄՈՒՀ-ի կառավարման խորհրդի անդամները, բացառությամբ սոցիալական գործընկեր կազմակերպությունների առաջադրած անդամների, չեն կարող ավելի քան երկու անգամ անընդմեջ նշանակվել կառավարման խորհրդի անդամ:
			3. Պետական ՄՈՒՀ-ի կառավարման խորհրդի գործող անդամի լիազորությունների ժամկետի ավարտից առնվազն երկու ամիս առաջ, իսկ խորհրդի անդամի լիազորությունները վաղաժամկետ դադարելու կամ դադարեցվելու դեպքում այդ օրվանից հետո՝ տասն աշխատանքային օրվա ընթացքում, կառավարման խորհրդի նախագահը կամ նրան փոխարինող անձն այդ մասին գրավոր տեղեկացնում է խորհրդի համապատասխան անդամին, ինչպես նաև սույն հոդվածի 5-րդ մասով նախատեսված առաջադրող մարմնի կամ կազմակերպության ղեկավարին՝ առաջարկելով ներկայացնել նոր անդամի թեկնածություն։
			4. Պետական ՄՈՒՀ-ի կառավարման խորհրդի անդամի թափուր տեղի համալրումը կատարվում է խորհրդի անդամի լիազորությունների դադարման մասին տեղեկացումն ստանալուց հետո՝ 10 աշխատանքային օրվա ընթացքում։
			5. Պետական ՄՈՒՀ-ի կառավարման խորհրդի աշխատանքների տեխնիկական սպասարկումը և գործավարությունը կազմակերպում է խորհրդի քարտուղարը։
			6. Պետական ՄՈՒՀ-ի կառավարման խորհրդի նիստն իրավազոր է, եթե դրան մասնակցում է առնվազն չորս անդամ։ Խորհրդում քվեարկության ժամանակ ձայների հավասարության դեպքում Խորհրդի նախագահի ձայնը վճռորոշ է։

## Հոդված 23. Պետական ՄՈՒՀ-ի կառավարման խորհրդի նախագահը

1. Պետական ՄՈՒՀ-ի կառավարման խորհրդի նախագահին իրենց կազմից ընտրում են խորհրդի անդամները՝ նիստին ներկա անդամների ձայների մեծամասնությամբ՝ գաղտնի քվեարկությամբ: Կառավարման խորհրդի նախագահն ընտրվում է երեք տարի ժամկետով, իսկ եթե նրա` որպես խորհրդի անդամի լիազորությունների ժամկետի ավարտին մնացել է երեք տարուց պակաս, ապա այդ ժամկետով։
2. Պետական ՄՈՒՀ-ի կառավարման խորհրդի նախագահի ժամանակավոր բացակայության դեպքում Խորհրդի նիստը բացում է խորհրդի տարիքով ավագ անդամը, որից հետո կառավարման խորհրդի նախագահի լիազորությունները ժամանակավորապես իրականացնում է խորհրդի անդամներից մեկը` խորհրդի որոշմամբ, եթե այլ բան նախատեսված չէ ՄՈՒՀ կանոնադրությամբ։
3. Պետական ՄՈՒՀ-ի կառավարման խորհրդի նախագահ չի կարող ընտրվել ՄՈՒՀ-ի ուսանողը կամ աշխատակիցը:
4. Պետական ՄՈՒՀ-ի կառավարման խորհրդի նախագահը՝
5. կազմակերպում է կառավարման խորհրդի աշխատանքները.
6. գումարում է կառավարման խորհրդի նիստերը և նախագահում է դրանք.
7. կազմակերպում է կառավարման խորհրդի նիստերի արձանագրության վարումը.
8. իրականացնում է ՄՈՒՀ-ի կանոնադրությամբ նախատեսված այլ լիազորություններ:

## Հոդված 24. Պետական ՄՈՒՀ-ի կառավարման խորհրդի անդամի լիազորությունների դադարեցումը և դադարումը

1. Պետական ՄՈՒՀ-ի կառավարման խորհրդի անդամի լիազորությունները դադարեցվում են կառավարման խորհրդի որոշմամբ, եթե.
2. առաջ է եկել սույն օրենքի 22-րդ հոդվածի 6-րդ մասով նախատեսված հանգամանքներից որևէ մեկը.
3. սույն օրենքի 22-րդ հոդվածի 5-րդ մասի 3-րդ կետերով առաջադրված անդամների դեպքում՝ դադարել է ՄՈՒՀ-ի մանկավարժական աշխատողի կամ ուսանողի կարգավիճակը․
4. տարվա ընթացքում առնվազն երեք անգամ անհարգելի պատճառով չի մասնակցել կառավարման խորհրդի նիստերին .
5. սույն օրենքի 22-րդ հոդվածի 5-րդ մասի 1-ին և 2-րդ կետերով առաջադրված անդամների դեպքում՝ նրան նշանակած կամ առաջադրած մարմինը վաղաժամկետ ազատել է նրան կառավարման խորհրդի անդամի պաշտոնից։
6. Պետական ՄՈՒՀ-ի կառավարման խորհրդի անդամի լիազորությունները դադարեցնելու հարցը լուծելու համար համապատասխան հանգամանքները հայտնի դառնալու գալու օրվանից 10 աշխատանքային օրվա ժամկետում կառավարման խորհրդի նախագահն հրավիրվում է խորհրդի նիստ, իսկ նիստ չհրավիրվելու դեպքում այն հրավիրվում է կառավարման խորհրդի առնվազն երեք անդամի կողմից:
7. Պետական ՄՈՒՀ-ի կառավարման խորհրդի անդամի լիազորությունները դադարում են, եթե․
8. նա հրաժարական է ներկայացնում.
9. նրա լիազորությունների ժամկետն ավարտվել է․
10. նա մահացել է:
11. Պետական ՄՈՒՀ-ի կառավարման խորհրդի անդամի լիազորությունները դադարում են սույն հոդվածի 3-րդ մասով նախատեսված համապատասխան հիմքի մասին հայտնի դառնալու պահից, որի մասին կառավարման խորհրդի նախագահը անհապաղ հայտարարություն է տարածում։

## Հոդված 25. Պետական ՄՈՒՀ-ի կառավարման խորհրդի լիազորությունները

1. Պետական ՄՈՒՀ-ի կառավարման խորհուրդը՝
2. հաստատում է իր աշխատակարգը.
3. ընտրում է ՄՈՒՀ-ի կառավարման խորհրդի նախագահին և խորհրդի քարտուղարին.
4. կազմակերպում է ՄՈՒՀ-ի տնօրենի ընտրության գործընթացը և ընտրում տնօրեն.
5. օրենքով սահմանված հիմքերի առկայության դեպքում որոշում է կայացնում տնօրենին լիազորությունները վաղաժամկետ դադարեցնելու մասին.
6. տնօրենի ներկայացմամբ հաստատում է ՄՈՒՀ-ի զարգացման ռազմավարական ծրագիրը.
7. տնօրենի ներկայացմամբ հաստատում է ՄՈՒՀ-ի գործունեության տարեկան ծրագիրը, ՄՈՒՀ-ի տարեկան բյուջեն ու դրանցում փոփոխությունները.
8. տնօրենի ներկայացմամբ հաստատում է ՄՈՒՀ-ի տարեկան ծախսերի նախահաշիվը՝ կրթության կառավարման լիազոր մարմնին ներկայացնելու համար․
9. տնօրենի ներկայացմամբ քննարկում է ՄՈՒՀ-ի գործունեության տարեկան ծրագրի և բյուջեի կատարման վերաբերյալ հաշվետվությունը, հավանություն է տալիս դրանց կամ ճանաչում անբավարար.
10. քննարկում և քվեարկում է Տնօրենին անվստահություն հայտնելու և տնօրենի լիազորություների դադարեցման հարցով կրթության պետական կառավարման լիազոր մարմնին դիմելու մասին՝ ՄՈՒՀ-ի գործունեության տարեկան ծրագրի և զարգացման ծրագրի կատարման Տնօրենի տարեկան հաշվետվությունը կառավարման խորհրդի կողմից երկու անգամ անընդմեջ չընդունվելու դեպքում.
11. հավանություն է տալիս տնօրենի առաջարկությանը ՄՈՒՀ-ի կանոնադրությամբ սահմանված խոշոր գործարքների վերաբերյալ.
12. հավանություն է տալիս ՄՈՒՀ-ի կողմից տնտեսական ընկերություն ստեղծելուն կամ դրա մասնակից դառնալուն,
13. հաստատում է օրենքով և ՄՈՒՀ-ի կանոնադրությամբ չարգելված ձեռնարկատիրական գործունեության որոշակի տեսակները, սահմանում դրանց նկարագիրը, պայմանագրի էական պայմանները, սահմանում է շահույթի օգտագործման նպատակային ուղղությունները՝ համաձայն հիմնադրի սահմանած կարգի,
14. որոշում է մասնաճյուղեր և հիմնարկներ ստեղծելու ու դրանց կանոնադրությունները հաստատելու մասին (կամ լիազոր մարմնի հավանությանը ներկայացնելու համար).
15. փոփոխություններ է կատարում ՄՈՒՀ-ի կանոնադրության մեջ, բացառությամբ օրենսդրությամբ նախատեսված դեպքերի.
16. վաղաժամկետ դադարեցնում է կառավարման խորհրդի անդամի լիազորությունները․
17. կասեցնում կամ անվավեր է ճանաչում տնօրենի՝ օրենսդրությանը և ՄՈՒՀ-ի կանոնադրությանը հակասող հրամանները, հրահանգները, կարգադրությունները և հանձնարարականները.
18. վերահսկում է իր որոշումների կատարման ընթացքը.
19. հաստատում է որակավորման մոդուլային ծրագիրն ու ուսումնական պլանը, այդ թվում՝ աշխատանքի վրա հիմնված ուսումնառության ծրագիրը, դրա իրականացման համար անհրաժեշտ պայմանագրի և օրագրի տիպային ձևերը,
20. հաստատում է պետական ամփոփիչ ստուգման հարցաշարը, առկայության դեպքում՝ դիպլոմային նախագծերի և աշխատանքների ձևաչափն ու թեմաները,
21. տնօրենի ներկայացմամբ քննարկում է ՄՈՒՀ-ի ներքին և արտաքին գնահատման արդյունքները և կայացնում համապատասխան որոշում դրանցից բխող գործողությունների վերաբերյալ․
22. որոշում է նոր կրթական ծրագրեր ստեղծելու և իրականացնելու մասին.
23. սահմանում և շնորհում է ՄՈՒՀ-ի պատվավոր կոչումներ.
24. հաստատում է ՄՈՒՀ-ի կառուցվածքային միավորների ղեկավարների (ամբիոնի վարիչ, ցիկլի ղեկավար և այլն) ընտրության կարգերը.
25. տնօրենի ներկայացմամբ հաստատում է ՄՈՒՀ-ի կառուցվածքը, հաստիքացուցակն ու աշխատողների պաշտոնային դրույքաչափերը.
26. որոշում է կառուցվածքային միավորներ ստեղծելու, վերակազմակերպելու և լուծարելու մասին.
27. տնօրենի ներկայացմամբ հաստատում է ՄՈՒՀ-ի ներքին կարգապահական կանոնները, ընդունում է ՄՈՒՀ-ի կանոնադրությամբ նախատեսված ու ՄՈՒՀ-ի գործունեությունը կանոնակարգող ներքին իրավական ակտեր և ուսումնական գործընթացի կազմակերպումը կանոնակարգող ներքին իրավական ակտեր (կանոնակարգեր, կարգեր, ուղեցույցներ և այլն).
28. սահմանում է ըստ կրթական ծրագրերի և որակավորման ուսման վարձերի չափերը.
29. հաստատում է պետական բյուջեի միջոցներից տրամադրվող ուսանողանական կրթաթոշակի, նպաստի և ուսման վարձի լրիվ կամ մասնակի փոխհատուցում ստացող ուսանողների ցանկը․
30. հաստատում է ՄՈՒՀ-ի կողմից ուսանողներին տրամադրվող կրթաթոշակների ու ուսանողական նպաստների տրամադրման, ինչպես նաև ուսանողական ֆինանսական խրախուսման կարգը, պահանջները և չափանիշները.
31. իրականացնում է օրենքով, ՄՈՒՀ-ի կանոնադրությամբ նախատեսված այլ լիազորություններ:
32. Պետական ՄՈՒՀ-ի կառավարման խորհրդի նախագահի և անդամների իրավունքներն ու պարտականությունները սահմանվում են ՄՈՒՀ-ի կանոնադրությամբ:

## Հոդված 26. ՄՈՒՀ-ի տնօրենը և նրան ներկայացվող պահանջները

1. ՄՈՒՀ-ի ընթացիկ գործունեության ղեկավարումն իրականացնում է տնօրենը (պետը)։
2. ՄՈՒՀ-ի տնօրեն կարող է ընտրվել կամ նշանակվել այն անձը, ով սույն օրենքի 27-րդ հոդվածով սահմանված կարգով ստացել է ՄՈՒՀ-ի ղեկավարման իրավունք (այսուհետ՝ հավաստագիր)։ Նշված պահանջը կարող է չտարածվել ոստիկանության ուսումնական հաստատության համապատասխան ստորաբաժանման պետի նկատմամբ։
3. Պետական ՄՈՒՀ-ի տնօրենն ընտրվում է մրցութային հիմունքներով՝ հինգ տարի ժամկետով, եթե մինչ այդ սույն օրենքով սահմանված հիմքերով նրա լիազորությունները վաղաժամկետ չեն դադարել կամ դադարեցվել։
4. Անձը չի կարող դիմել ՄՈՒՀ-ի տնօրենի թափուր տեղի համար մրցույթին, ինչպես նաև ընտրվել կամ նշանակվել ՄՈՒՀ-ի տնօրենի պաշտոնում, եթե՝
5. դատարանի` օրինական ուժի մեջ մտած վճռի հիման վրա ճանաչվել է անգործունակ, սահմանափակ գործունակ, անհայտ բացակայող կամ մահացած.
6. դատական կարգով զրկվել է մանկավարժական կամ վարչական գործունեությամբ զբաղվելու, ղեկավար պաշտոններ զբաղեցնելու իրավունքից.
7. տառապում է այնպիսի հիվանդությամբ, որը կարող է խոչընդոտել մանկավարժական կամ վարչական գործունեությանը․
8. դատարանի` օրինական ուժի մեջ մտած դատավճռի հիման վրա դատապարտվել է հանցագործության կատարման համար, և նրա դատվածությունը մարված կամ վերացված չէ կամ նրա նկատմամբ քրեական հետապնդումը դադարեցվել է ոչ արդարացնող հիմքով.
9. դատապարտվել է դիտավորյալ հանցագործության համար կամ ազատությունից զրկելու հետ կապված պատիժ է կրել` անկախ դատվածությունը մարված կամ հանված լինելու հանգամանքից․
10. դատական կարգով նրա ղեկավարած պետական կազմակերպությունը ճանաչվել է սնանկ, կամ այն ունի դատական կարգով որոշված և դատարանի կողմից համապատասխան վճիռն ընդունվելուց հետո` վեց ամսվա ընթացքում, իր մեղքով չկատարված գույքային պարտավորություն․
11. կուսակցության ղեկավար մարմնի անդամ է։
12. Սույն հոդվածի 4-րդ մասով նախատեսված հանգամանքների առկայությունը կամ բացակայությունը հիմնավորվում է իրավասու մարմնի կողմից տրված տեղեկանքով։ Սույն հոդվածի 4-րդ մասի 3)-րդ կետով նախատեսված հիվանդությունների ցանկը սահմանում է Կառավարությունը։
13. Պետական ՄՈՒՀ-ի տնօրենը չի կարող զբաղեցնել այլ պաշտոն կամ կատարել վճարովի այլ աշխատանք, բացի գիտական, մանկավարժական և ստեղծագործական աշխատանքից:

## Հոդված 27. ՄՈՒՀ-ի ղեկավարման իրավունքի համար հավաստագրումը

1. ՄՈՒՀ-ի ղեկավարման հավաստագրումն անցկացվում է հետևյալ փուլերով.
	1. փաստաթղթերի համապատասխանության ճանաչում` համաձայն կրթության պետական կառավարման լիազոր մարմնի սահմանած փաստաթղթերի ցանկի.
	2. քննություն` թեստավորման միջոցով.
	3. հավաստագրի շնորհում` հինգ տարի ժամկետով:
2. Հավաստագիր ստանալու համար կարող է դիմել այն անձը, որն ունի բարձրագույն կրթություն, վերջին տասը տարվա ընթացքում մանկավարժական աշխատանքի առնվազն հինգ կամ կրթության կառավարման ոլորտի առնվազն երեք կամ կառավարման ոլորտի առնվազն հինգ կամ մասնագիտական առնվազն հինգ տարվա ընդհանուր աշխատանքային ստաժ։
3. Հավակնորդը կարող է իր նախաձեռնությամբ անցնել վերապատրաստում համապատասխան լրացուցիչ կրթական ծրագիր առաջարկող կազմակերպության կամ անձանց մոտ։
4. Հավաստագրման հանձնաժողովի կազմավորման և գործունեության, հավաստագրման քննությունների և հավաստագրման կազմակերպման, քննության արդյունքների բողոքարկման կարգը սահմանում է կրթության պետական կառավարման լիազոր մարմինը:
5. Հավաստագրումը կազմակերպվում է առնվազն տարին մեկ անգամ:
6. Հավաստագրման գործընթացի մասին հայտարարությունը և քննության հարցաշարը հրապարակվում են քննություններն անցկացնելուց ոչ ուշ, քան մեկ ամիս առաջ` առնվազն երեք հազար տպաքանակ ունեցող մամուլի և զանգվածային լրատվության այլ միջոցներով:
7. Հավաստագրման քննությունների հարցաշարի բովանդակությունը կազմվում է կրթության բնագավառում իրավական, այդ թվում՝ աշխատանքային իրավահարաբերությունների, կառավարչական, մանկավարժական, հաղորդակցման, ուսուցման մեթոդաբանության վերաբերյալ գիտելիքները և գործնական կարողությունները ստուգելու նպատակով:
8. Հավաստագրման քննությունը հավաստագրման ընթացակարգով հանձնած անձին շնորհվում է Հավաստագիր:
9. Հավաստագիր ստացած անձանց ցուցակը հրապարակում է լիազոր մարմինը՝ հավաստագրման ընթացակարգով սահմանված ժամկետում:
10. Հավաստագրման քննության արդյունքները կարող են բողոքարկվել դատական կարգով կամ լիազոր մարմին:
11. Հավաստագիր ստացած անձը կարող է հավաստագիրը ստանալու օրվանից հինգ տարվա ընթացքում, մասնակցել ՄՈՒՀ-ի տնօրենի պաշտոնի թափուր տեղի համար անցկացվող մրցույթին, իսկ հանրային և մասնավոր ՄՈՒՀ-ի կամ կազմակերպության մասնագիտական կրթական ծրագրեր իրականացնող ստորաբաժանման դեպքում՝ կանոնադրությամբ սահմանված կարգով նշանակվել պաշտոնում:

## Հոդված 28. Պետական ՄՈՒՀ-ի տնօրենի թափուր տեղի համար մրցույթը

1. Պետական ՄՈՒՀ-ի տնօրենի ընտրության մրցույթը հայտարարվում է տնօրենի պայմանագրի ժամկետը լրանալու օրվանից ոչ շուտ, քան երեք և ոչ ուշ, քան երկու ամիս առաջ։ Սույն օրենքի 29-րդ հոդվածի 5-րդ և 6-րդ մասերով նախատեսված այլ պատճառներով պետական ՄՈՒՀ տնօրենի թափուր տեղ առաջանալու դեպքում, տնօրենի ընտրության մրցույթ հայտարարավում է թափուր տեղ առաջանալուց հետո ոչ ուշ քան մեկ ամսվա ընթացքում։
2. Տնօրենի թափուր պաշտոն առաջանալու դեպքում մինչև սույն օրենքով և ՄՈՒՀ-ի կանոնադրությամբ սահմանված կարգով տնօրենի ընտրությունը տնօրենի լիազոր մարմնի ղեկավարը տնօրենի տեղակալներից մեկին նշանակում է տնօրենի պարտականությունների ժամանակավոր կատարող՝ սահմանելով աշխատանքի ծավալի ավելացմանը համապատասխան հավելյալ վարձատրություն։
3. Նոր տնօրենը ստանձնում է իր պարտականությունների կատարումը ՄՈՒՀ-ի գործող տնօրենի լիազորությունների ժամկետի ավարտի կամ ընտրությունից հետո մեկ այլ հիմքով պաշտոնը թափուր մնալուն հաջորդող օրվանից:
4. Պետական ՄՈՒՀ-ի տնօրենի մրցութային ընտրության կազմակերպման և անցկացման հետ կապված հարաբերությունները, այդ թվում՝ ՄՈՒՀ-ի զարգացման ծրագրի մշակման ձևաչափը և կառավարման խորհրդի անդամի գնահատման չափանիշների ձևաթուղթը, մրցույթի արդյունքների բողոքարկման կարգը, սահմանվում են Կառավարության կողմից։ Հանրային և մասնավոր ՄՈՒՀ-ի տնօրենը կամ կազմակերպության մասնագիտական կրթական ծրագրի համապատասխան մակարդակի որակավորում իրականացնող ստորաբաժանման ղեկավարը ընտրվում է տվյալ կազմակերպության կանոնադրությամբ սահմանված կարգով:
5. Պետական ՄՈՒՀ-ի տնօրենի թափուր տեղի համար անցկացվող մրցույթին մասնակցելու համար տնօրենի թեկնածուն (այսուհետ՝ հավակնորդ) կառավարման խորհրդին ներկայացնում է`
	* 1. լիազոր մարմնի սահմանած ցանկին համապատասխան փաստաթղթերը.
		2. հավաստագիրը.
		3. ուսումնական հաստատության զարգացման հինգ տարվա ծրագիրը:
6. Մրցույթին դիտորդի կարգավիճակով կարող է մասնակցել լիազոր մարմնի ներկայացուցիչը։
7. Հավակնորդը կառավարման խորհրդին ներկայացնում է ՄՈՒՀ-ի զարգացման հինգ տարվա իր ծրագիրը։
8. Կառավարման խորհրդի անդամները հավակնորդին կարող են հարցեր ուղղել նրա ներկայացրած զարգացման ծրագրի վերաբերյալ։ Ներկայացված ծրագրի և տրված հարցերի վերաբերյալ թեկնածուի պատասխանների հիման վրա Կառավարման խորհուրդը կատարում է քվեարկություն՝ նշում կատարելով նաև գնահատման չափանիշների ձևաթղթում։
9. Պետական ՄՈՒՀ-ի տնօրենին ընտրում է կառավարման խորհուրդը՝ գաղտնի քվեարկությամբ, անդամների առնվազն հինգ ձայնով։ Կառավարման խորհրդի յուրաքանչյուր անդամ ունի մեկ ձայնի իրավունք: Կառավարման խորհրդի բացակա անդամի ձայնը չի փոխանցվում:
10. Խորհրդի նախագահը, քվեարկության արդյունքներն ամփոփելուց հետո, մինչև նիստի ավարտը, հավակնորդների ներկայությամբ հրապարակում է գաղտնի քվեարկության արդյունքները:
11. Եթե մրցույթին մասնակցելու համար դիմել է մեկ կամ երկու հավակնորդ, բայց մրցույթում հաղթող չի ճանաչվել, ապա կրկնակի քվեարկություն չի անցկացվում և սույն օրենքով սահմանված կարգով հայտարարվում է նոր մրցույթ: Եթե հավակնորդների թիվը երեք և ավելի է, և սույն հոդվածի 7-րդ մասով սահմանված կարգով ոչ ոք չի ընտրվում, ապա նույն օրն անցկացվում է կրկնակի քվեարկություն` առավել ձայն հավաքած երկու հավակնորդների միջև, որի արդյունքում սահմանված կարգով տնօրեն չընտրվելու դեպքում հայտարարվում է նոր մրցույթ:
12. Մրցույթի արդյունքերը կարող է անվավեր ճանաչվել կրթության պետական կառավարման լիազորված մարմնի որոշմամբ, եթե հաստատվել է դիտորդի բացասական եզրակացությունը, հավակնորդի կամ խորհրդի անդամի բողոքում ներկայացված մրցույթի անցկացման կարգի խախտումը կամ դատական կարգով։
13. Կառավարման խորհուրդը քվեարկության արդյունքների վերաբերյալ որոշումն ուղարկում է լիազոր մարմին։ Կառավարման խորհրդում քվեարկության արդյունքներով հաղթող ճանաչված հավակնորդի հետ լիազոր մարմինը ղեկավարը կնքում է աշխատանքային պայմանագիր։

## Հոդված 29․ Պետական ՄՈՒՀ-ի տնօրենի լիազորությունները, դրանց դադարումն ու դադարեցումը

1. ՄՈՒՀ-ի տնօրենը՝
2. պատասխանատու է կրթական ծրագրի համապատասխան մակարդակի ու որակավորման, կարողությունների զարգացմանը միտված մոդուլային ուսուցման ծրագրի կատարման չափանիշներն ապահովող համապատասխան կրթության և ուսուցման գործընթացի կազմակերպման,
3. պատասխանատու է ուսանողների առողջության պահպանման համար,
4. ապահովում է ՄՈՒՀ-ի բնականոն գործունեությունը.
5. կազմակերպում է կառավարման խորհրդի որոշումների կատարումը.
6. ՄՈՒՀ-ի կանոնադրությամբ սահմանված կարգով տնօրինում է ՄՈՒՀ-ի գույքը (այդ թվում՝ ֆինանսական միջոցները), կնքում գործարքներ ՄՈՒՀ-ի անունից, ապահովում գույքի և ֆինանսական միջոցների արդյունավետ կառավարումը.
7. իր իրավասության սահմաններում արձակում է հրամաններ, հրահանգներ, տալիս է հանձնարարականներ և վերահսկում դրանց կատարումը.
8. աշխատանքի է նշանակում և աշխատանքից ազատում ՄՈՒՀ-ի աշխատողներին,
9. աշխատողների նկատմամբ կիրառում է խրախուսանքի և կարգապահական պատասխանատվության միջոցներ.
10. ձևավորում է տնօրենին կից խորհրդատվական մարմիններ, սահմանում դրանց կազմն ու լիազորությունները.
11. աջակցում է ՄՈՒՀ-ի խորհրդակցական մարմինների աշխատանքին.
12. ներկայացնում է ՄՈՒՀ-ը Հայաստանի Հանրապետությունում և օտարերկրյա պետություններում.
13. ՄՈՒՀ-ի անունից հանդես է գալիս առանց լիազորագրի և տալիս է ՄՈՒՀ-ի անունից հանդես գալու լիազորագրեր.
14. իրականացնում է սույն օրենքով և տվյալ ՄՈՒՀ-ի կանոնադրությամբ իրեն վերապահված այլ լիազորություններ:
15. Պետական ՄՈՒՀ-ի տնօրենը առնվազն երեք տարին մեկ անգամ պետական միջոցների հաշվին անցնում է պարտադիր վերապատրասում՝ լիազոր մարմնի գնահատած կարիքներին համապատասխան սահմանված ծրագրով։
16. Պետական ՄՈՒՀ-ի տնօրենը պաշտոնավարում է մինչև իր լիազորությունների ժամկետի ավարտը` անկախ հավաստագրի հնգամյա ժամկետի լրանալուց, իսկ հանրային և մասնավոր ՄՈՒՀ-ի տնօրենը կամ կազմակերպության մասնագիտական կրթական ծրագրեր իրականացնող ստորաբաժանման ղեկավարը պաշտոնավարում է մինչև հավաստագրի ժամկետի լրանալը:
17. Հավաստագիր ստացած անձը կարող է մինչև հավաստագրի ժամկետի լրանալը դիմել և սահմանված կարգով հավաստագրվել:
18. Պետական ՄՈՒՀ-ի տնօրենի լիազորությունները դադարում են, եթե՝
19. լրացել է նրա պայմանագրի ժամկետը․
20. նա դիմում է այդ մասին.
21. լրացել է նրա 65 տարին.
22. նա մահացել է:
23. Պետական ՄՈՒՀ-ի տնօրենի լիազորությունները դադարեցվում են Կառավարման Խորհրդի որոշմամբ, եթե․
24. նա նշանակվել է օրենքի պահանջների խախտմամբ, կամ առաջ են եկել սույն օրենքի 26-րդ հոդվածի 4-րդ մասով նախատեսված հանգամանքները.
25. իր գործառույթներն իրականացնելիս ՄՈՒՀ-ին նրա մեղքով հասցվել է վնաս, որի գումարը գերազանցում է ՄՈՒՀ-ին սեփականության իրավունքով պատկանող գույքի արժեքի մեկ տոկոսը.
26. նա անցել է իր պաշտոնի հետ անհամատեղելի այլ աշխատանքի։
27. առկա են օրենքով սահմանված այլ հիմքեր:
28. Պետական ՄՈՒՀ-ի կառավարման խորհուրդը, սույն օրենքով և ՄՈՒՀ-ի կանոնադրությամբ սահմանված կարգով, կարող է անվստահություն հայտնել ՄՈՒՀ-ի տնօրենին և տնօրենի լիազորություների դադարեցման հարցով դիմել կրթության պետական կառավարման լիազոր մարմնին՝ հետևյալ դեպքերում․
29. ՄՈՒՀ-ի գործունեության տարեկան ծրագրի կամ զարգացման ծրագրի կատարման հաշվետվությունը կառավարման խորհրդի կողմից երկու անգամ անընդմեջ չընդունվելու դեպքում.
30. ՄՈՒՀ-ի ներքին և արտաքին գնահատման արդյունքներով տնօրենի գործունեությունը անբավարար ճանաչվելու դեպքում։
31. ՄՈՒՀ-ի տնօրենին անվստահություն հայտնելու նախաձեռնությունը չի կարող իրականացվել առաջին անգամ տնօրենի լիազորություններն ստանձնելուց հետո՝ երկու տարվա ընթացքում կամ անվստահության հարցը քննարկելուց ոչ շուտ, քան մեկ տարի հետո:
32. ՄՈՒՀ-ի տնօրենին անվստահություն հայտնելու և լիազորությունների դադարեցման հարցով կրթության պետական կառավարման լիազոր մարմնին դիմելու որոշումն ընդունվում է կառավարման խորհրդի անդամների հինգ ձայնով։
33. Կրթության պետական կառավարման լիազոր մարմինը, սույն հոդվածի 9-րդ մասով նախատեսված դիմումը ստանալուց օրվանից 10-օրյա ժամկետում կարող է պատճառաբանված հիմնավորմամբ մերժելու խորհրդի դիմումը։
34. Սույն հոդվածի 6-րդ մասով նախատեսված դեպքերում, ինչպես նաև սույն հոդվածի 10-րդ մաով նախատեսված որոշումը չկայացվելու դեպքում, կրթության պետական կառավարման լիազոր մարմինը լուծում է տնօրենի հետ կնքված պայմանագիրը՝ կառավարման խորհրդի որոշումը ստանալու օրվանից 10-օրյա ժամկետում։

# Գ Լ ՈՒ Խ 4

# ՄԱՍՆԱԳԻՏԱԿԱՆ ԿՐԹՈՒԹՅԱՆ ԵՎ ՈՒՍՈՒՑՄԱՆ ՀԱՄԱԿԱՐԳԻ ՍՈՒԲՅԵԿՏՆԵՐԸ, ՆՐԱՆՑ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ

## Հոդված 30. ՄԿՈՒ համակարգի ուսանողների և ունկնդիրների իրավունքներն ու պարտականությունները

1. ՄՈՒՀ-ի ուսանողն իրավունք ունի`
2. ընտրելու կրթական ծրագրի մակարդակը, որակավորումը, դրա ուղղվածությունը, ցանկացած կրթական մակարդակում ընդհատել կամ շարունակել կրթությունը․
3. վերականգնել անավարտ թողած ուսումնառությունը՝ անկախ դրա դադարեցման ժամկետից․
4. ընտրել և մասնակցել իր ուսումնառած որակավորման համար ոչ պարտադիր դասընթացների (մոդուլներ) և այլ լրացուցիչ կրթական ծրագրերի՝ ՄՈՒՀ-ի սահմանած կարգով.
5. մասնակցելու իր որակավորման ուղղվածության բովանդակության ձևավորմանը` պահպանելով մասնագիտական կրթական ծրագրի մակարդակների և որակավորման չափանիշների պահանջները.
6. մասնակցելու ՄՈՒՀ-ի կառավարման և ուսանողական ինքնակառավարման համապատասխան մարմինների աշխատանքներին.
7. օգտվելու ուսանողական կրթաթոշակի և ուսանողական նպաստի համակարգերից, այդ թվում՝ ուսման վարձի լրիվ կամ մասնակի (զեղչ) փոխհատուցման․
8. շարունակելու ուսումնառությունը տվյալ կամ մեկ այլ ՄՈՒՀ-ի կրթական ծրագրով իր ուսումնառած կրթական ծրագրերից որևէ մեկի դադարեցման դեպքում՝ լիազոր մարմնի սահմանած կարգով․
9. նախաձեռնելու և ստեղծելու ուսանողական կառույցներ, միավորումներ՝ ուսանողական ինքնակառավարման մարմիններ, ընդգրկվելու և անդամակցելու դրանց ու հանդես գալու ուսանողական նախաձեռնություններով, ծրագրերով, սոցիալական կամավորական միջոցառումներով․
10. օգտվելու սահմանված չափի, ներառյալ` անվանական, ինչպես նաև իրենց ուսման ուղարկած իրավաբանական կամ ֆիզիկական անձանց նշանակած կրթաթոշակներից, նպաստներից և վարկերից, նվիրատվություններից և դրամաշնորհներից.
11. կրթության առանձնահատուկ պայմանների կարիք ունենալու դեպքում ստանալ սահմանված խելամիտ հարմարեցումներ առանց հավելյալ վճարների.
12. մասնակցելու ՄՈՒՀ-ի որակի ներքին գնահատմանը՝ ըստ սահմանված ուղղությունների․
13. օրենքով, ՄՈՒՀ-ի կանոնադրությամբ և ներքին իրավական ակտերով սահմանված կարգով բողոքարկելու ՄՈՒՀ-ի վարչակազմի հրամաններն ու կարգադրությունները, իր իրավունքները պաշպանել դատական կարգով․
14. օրենքներով, ՄՈՒՀ-ի կանոնադրությամբ, ուսանողի միջև կնքված պայմանագրով նախատեսված այլ իրավունքներ:
15. Ուսանողը պարտավոր է՝
16. կատարել ՄՈՒՀ-ի կանոնադրությամբ և ներքին կարգապահական կանոններով սահմանված պարտականությունները.
17. ուսումնառության պայմանագրով նախատեսված ժամկետներում և կարգով վճարել ուսման վարձը, կատարել պայմանագրային այլ պարտավորությունները․
18. կատարել օրենքներով, ՄՈՒՀ-ի կանոնադրությամբ, ուսանողի միջև կնքված պայմանագրով նախատեսված այլ պարտականություններ:
19. ՄՈՒՀ-ի կանոնադրությամբ և ներքին կարգապահական կանոններով նախատեսված պարտականությունների խախտման դեպքում ուսանողի նկատմամբ կարող են կիրառվել կարգապահական տույժեր, այդ թվում՝ ՄՈՒՀ-ից հեռացում: Ուսանողի նկատմամբ հավելյալ դրամական վճարի ձևով կարգապահական միջոցներ կարող են կիրառվել միայն ՄՈՒՀ-ի կողմից մատուցվող լրացուցիչ ծառայությունների դեպքում։
20. Առողջական պատճառներով, հղիության և ծննդաբերության, ընտանեկան հանգամանքների, զինվորական ծառայության, փոխանակման և համագործակցային ծրագրերում միջանկյալ ուսումնառության, սույն հոդվածի 5-րդ մասով սահմանված դեպքերում, ուսանողին կարող է տրամադրվել ակադեմիական արձակուրդ՝ հիմնավորված ժամկետով, բայց ոչ ավել, քան մեկ տարի տևողությամբ, որի ընթացքում նա պահպանում է ուսանողի իր իրավունքը, ինչպես նաև ուսումնառության պայմանները: Ակադեմիական արձակուրդ տրամադրելու հիմքերը, կարգը և ժամկետները սահմանում է կրթության պետական կառավարման լիազոր մարմինը: Արգելվում է ուսանողի հեռացումը ակադեմիական արձակուրդի ընթացքում:
21. Ուսանողը կարող է մասնակցել (ընդգրկվել) մասնագիտական ոլորտի կամ համապետական նշանակության միջոցառումներին, իր ուսումնառած ծրագրին առնչվող կրթական ծրագրերին, մրցույթներին, փառատոներին և այլ ակադեմիական միջոցառումներին՝ համաձայն լիազոր մարմնի սահմանած կարգի։ Ուսանողի կրթական ծրագրի բաց թողնված արդյունքները, առանց լրացուցիչ վճարման պայմանի, լրացվում են ՄՈՒՀ-ի աջակցությամբ։
22. Եթե ոչ պետական ՄՈՒՀ-ի ուսանողը կամ նրա ծնողը չեն պահպանում պայմանագրային դրույթները, կամ ուսանողը չի ապահովում համապատասխան որակավորման բովանդակային ուղղվածության և մասնագիտական կարողությունների ձեռք բերման նվազագույն պահանջները, ապա տվյալ ՄՈՒՀ-ը կարող է միակողմանի լուծել պայմանագիրը՝ այդ մասին տասն օր առաջ տեղյակ պահելով ուսանողին կամ ծնողին: Ուսանողը կարող է օգտվել սույն օրենքի 16-րդ հոդվածի 9-րդ մասով նախատեսված իրավունքից։
23. Ունկնդիրը մասնագիտական կրթական ծառայություններ ստանալիս օգտվում է ուսանողի իրավունքներից և կրում ուսանողի համար սահմանված պարտականություններ:

## Հոդված 31․ Ուսանողական ինքնակառավարման մարմինները

1. Ուսանողների նախաձեռնությամբ ՄՈՒՀ-ում կարող են ստեղծվել ուսանողական տարբեր կառույցներ և միավորումներ՝ ուսանողական ինքնակառավարման մարմիններ, որոնց ստեղծման և գործունեության կարգը սահմանում է ՄՈՒՀ-ի խորհուրդը։
2. ՄՈՒՀ-ի ուսանողական ինքնակառավարման մարմինները ձևավորվում և գործում են սույն օրենքի, տվյալ ՄՈՒՀ-ի կանոնադրության և ՄՈՒՀ-ի ակադեմիական խորհրդի հաստատած կանոնադրության հիման վրա:
3. Ուսանողական ինքնակառավարման մարմինները ՄՈՒՀ-ում և դրա համապատասխան կառուցվածքային միավորներում գործում են որպես ուսանողական ներկայացուցչական մարմիններ:
4. ՄՈՒՀ-ի ուսանողական ինքնակառավարման մարմիններն իրենց գործունեությունն իրականացնելիս առաջնորդվում են հետևյալ սկզբունքներով.
5. տվյալ մարմնին միանալու ազատությունն ու կամավորությունը.
6. տվյալ մարմնի աշխատանքներում ուսանողների հավասար մասնակցության հնարավորության ապահովումը.
7. գործունեության թափանցիկությունն ու հրապարակայնությունը.
8. գործելու կոլեգիալությունը, անձնական պատասխանատվությունը և հաշվետվողականությունը.
9. բազմակարծության և բազմազանության ապահովումը.
10. քաղաքական կուսակցությունների և կրոնական կազմակերպությունների ազդեցությունից անկախությունը։
11. ՄՈՒՀ-ի ուսանողական ինքնակառավարման մարմինները՝
12. աջակցում են ուսանողության նախաձեռնություններին, մասնակցում դրանց իրականացմանը,
13. կազմակերպում են ուսանողական քննարկումներ և այլ մասնագիտական միջոցառումներ.
14. աջակցում են աշխատանքի վրա հիմնված ուսուցման կազմակրեպման արդյունավետության բարձրացմանը, սոցիալական գործընկերության ծրագրերում ուսանողների ընդգրկվածությանը․
15. աջակցում են կրթության և ուսումնառության արդյունավետության բարձրացմանն ուղղված ծրագրերի իրականացմանը.
16. աջակցում են ուսանողների հետազոտական աշխատանքների իրականացմանը և դրանց արդյունքների հրապարակմանը.
17. խթանում են ուսանողների կամավորական աշխատանքների իրականացումը և աջակցում դրանց.
18. համագործակցում են համապատասխան միջազգային կազմակերպությունների հետ, անդամակցում համանման կառույցներին, հանդես գալիս ներկայացուցչական նախաձեռնություններով.
19. ՄՈՒՀ-ի կառավարման խորհրդի սահմանած կարգի համաձայն՝ իրականացնում են ֆոնդհայթայթման միջոցառումներ, որոնցից գոյացած միջոցները կարող են ուղղվել բացառապես իրենց գործունեության նպատակների իրականացմանը։
20. Ուսանողական ինքնակառավարման մարմիններին հատկացվող ընդհանուր ֆինանսավորման չափը, գույքի և այլ ռեսուրսների (այդ թվում՝ հավելյալ) տրամադրման դեպքերը, նվազագույն չափը, դրանց օգտագործման պայմանները և հաշվետվողականության կարգը սահմանում է ՄՈՒՀ-ի կառավարման խորհուրդը:

## Հոդված 32․ Ուսանողների ուսման վարձը, կրթաթոշակը կամ ուսանողական նպաստի ձևով փոխհատուցումը

1. ՄՈՒՀ-երը կրթական ծառայություններ մատուցելու համար կարող են սահմանել ըստ կրթական ծրագրի յուրաքանչյուր մակարդակի որակավորման (ուղղվածության) ուսման վարձը և որոշել դրա չափը:
2. Ուսանողի կարգավիճակը վերականգնած ուսանողի ուսման վարձի չափը սահմանվում է տվյալ ուսումնական տարվա համար սահմանված վարձի չափով, և նրա հետ կնքվում է նոր պայմանագիր:
3. Պարտադիր ժամկետային զինվորական ծառայությունից, ինչպես նաև առողջական վիճակի պատճառով կամ մինչև երեք տարեկան երեխայի խնամքի նպատակով արձակուրդից վերադարձած ուսանողի կարգավիճակը վերականգնելիս, ինչպես նաև օրենքով սահմանված այլ դեպքերում, ՄՈՒՀ ընդունվելու պահին սահմանված ուսման վարձի չափը պահպանվում է (բացառությամբ տվյալ ուսումնական տարում ուսման վարձի նվազման դեպքի), որը ենթակա չէ փոփոխման ամբողջ ուսումնառության ընթացքում, եթե ուսանողն իր կարգավիճակը վերականգնելու վերաբերյալ դիմումը ներկայացրել է ուսումնառության ընդհատման պատճառը վերանալու օրվանից հետո՝ ոչ ուշ, քան երկու ամսվա ընթացքում:
4. Ուսանողական կրթաթոշակը, ուսանողական նպաստը, այդ թվում՝ տվյալ համակարգերում ուսման վարձի լրիվ կամ մասնակի փոխհատուցումը (զեղչը) տրամադրվում է օրենքներով սահմանված դեպքերում և Կառավարության հաստատած տեղերի քանակին և կարգին համապատասխան:
5. Պետության կողմից տրամադրվող կրթաթոշակի կարող են հավակնել միայն լրիվ բեռնվածությամբ սովորող ուսանողները: Ուսումնառությունը մասնակի բեռնվածությամբ շարունակելու դեպքում ուսանողը զրկվում է պետության կողմից կրթաթոշակ ստանալու հնարավորությունից:
6. Կրթաթոշակ չի տրամադրվում կրթական ծրագրի շրջանակներում աշխատող և աշխատավարձ ստացող, մասնակի բեռնվածությամբ կամ դրսեկության ձևով ուսումնառություն անցնող ուսանողներին։
7. Պետության կողմից ուսման վճարի փոխհատուցում (լրիվ կամ մասնակի (զեղչ)) նպաստի ձևով տրվում է Հայաստանի Հանրապետության կառավարության որոշմամբ սահմանված կարգով և չափով, ըստ առաջադիմության՝ ընտանիքների անապահովության սահմանային միավորից բարձր միավորներ ունեցող ուսանողներին, սոցիալական աջակցություն ստացող սահմանամերձ համայնքների ուսանողներին, մարտական գործողություններին մասնակցած ուսանողներին, երկու և ավելի անչափահաս երեխա ունեցող ուսանողներին, պետության համար առաջնահերթություն և կարևորություն ներկայացնող որակավորումներով նպատակային ուսուցմամբ ընդունված ուսանողներին։
8. Պետական բյուջեից ֆինանսավորում չեն կարող ստանալ՝
9. այն անձինք, որոնք զուգահեռ ուսումնառում են այլ կրթական ծրագրի մակարդակով կամ որակավորմամբ, եթե նրանք ձեռք են բերել այդ կրթական ծրագրի կրեդիտների կեսից ավելին պետական բյուջեի միջոցներով, բացառությամբ Կառավարության սահմանած դեպքերի.
10. այն անձինք, որոնք միաժամանակ ուսումնառում են նույն կրթական մակարդակի երկու ծրագրով և դրանցից մեկի ուսումնառության համար պետական բյուջեի միջոցներից ստանում են ֆինանսավորում.
11. այն անձինք, որոնք ուսումնառում են Հայաստանի Հանրապետությունում գործող օտարերկրյա ՄՈՒՀ-երի մասնաճյուղերում, բացառությամբ միջազգային պայմանագրերով սահմանված դեպքերի.
12. այն անձինք, որոնք Հայաստանի Հանրապետության երկքաղաքացի են, սակայն ՄՈՒՀ են ընդունվել օտարերկրյա քաղաքացիների համար սահմանված կարգով.
13. Կառավարության սահմանած այլ դեպքերում:
14. Պետության և ՄՈՒՀ-ի կողմից տրվող կրթաթոշակներին հավակնելու դեպքում ուսանողը կարող է օգտվել դրանցից միայն մեկից, որի դեպքում կիրառվում է լրիվ կամ մասնակի փոխհատուցման առավելագույն չափը:
15. ՄՈՒՀ-երը կարող են նաև հաստատության սահմանած կարգով լրացուցիչ ծառայությունների մատուցման համար գանձել ծառայության վճարներ, որոնց չափը հաստատում է տվյալ ՄՈՒՀ-ի կառավարման խորհուրդը` տնօրենի ներկայացմամբ:
16. Արգելվում է կրթության առանձնահատուկ պայմանների կարիք ունեցող անձանց ուսումնառությունը կազմակերպելու նպատակով անհրաժեշտ ծառայությունների մատուցման համար գանձել հավելյալ վճարներ:
17. Կրթական ծրագրերի ուսուցումը օտար լեզվով կազմակերպելու դեպքում ՄՈՒՀ-ը կարող է սահմանել ուսման վարձի ավելի բարձր չափ:
18. Արգելվում է ՄՈՒՀ-երի վճարովի ուսուցմամբ ուսումնառող՝ Արցախի Հանրապետության և Վրաստանի Սամցխե-Ջավախք ու Քվեմո-Քարթլի նահանգներում գրանցված և բնակվող հայազգի, Հայաստանի Հանրապետությունում փախստական ճանաչված և ապաստան ստացած անձանց, ինչպես նաև ծագումով հայ այն օտարերկրյա քաղաքացիների համար, որոնց մշտական բնակության օտարերկրյա պետությունում ստեղծվել է նրանց կյանքին կամ առողջությանը սպառնացող արտակարգ իրավիճակ, կիրառել ուսման վարձի ավելի բարձր չափ, քան սահմանված է տվյալ ՄՈՒՀ-ում սովորող Հայաստանի Հանրապետության քաղաքացիների համար: Սույն մասում նշված արտակարգ իրավիճակի առկայությունը հավաստում է արտաքին քաղաքականության ոլորտի պետական կառավարման լիազոր մարմինը:
19. ՄՈՒՀ-ը կարող է վճարովի հիմունքով սովորող ուսանողական համակազմի մինչև տասը տոկոսին, հաշվի առնելով ուսանողի սոցիալական վիճակը և բարձր առաջադիմության արդյունքները, իր միջոցների հաշվին ամբողջությամբ կամ մասնակի փոխհատուցել ուսման վճարը՝ լիազոր մարմնի սահմանած դեպքերի համար:
20. ՄՈՒՀ-ն ուսանողներին կարող է տրամադրել կրթաթոշակներ, ուսանողական նպաստներ և ուսանողական ֆինանսական խրախուսում, ինչպես նաև կարող է սահմանել ուսման վարձի վճարման պարբերականություն:

## Հոդված 33. Ուսանողների առողջության պահպանումը

1. ՄՈՒՀ-ն ապահովում է ուսումնառության անվտանգ և ապահով պայմաններ, բնականոն աշխատանքային ռեժիմ, բժշկական օգնություն և սպասարկում, ուսանողների ֆիզիկական զարգացման ու առողջության ամրապնդման համար անհրաժեշտ պայմաններ, ձևավորում է անձնական հիգիենայի և առողջ ապրելակերպի հմտություններ՝ համաձայն առողջապահության բնագավառում պետական կառավարման լիազորված մարմնի սահմանած կարգի:
2. Ուսանողների առողջության պահպանման և ֆիզիկական ու մտավոր զարգացման դժվարությունները կանխարգելելու, վերականգնելու նպատակով յուրաքանչյուր ուսանող տարին առնվազն մեկ անգամ անցնում է բժշկական (պրոֆիլակտիկ) հետազոտություն` ՄՈՒՀ-ի բժշկական սպասարկման ծառայության կողմից, իսկ դրա անհնարինության դեպքում` տարածքային սպասարկման առողջապահական կազմակերպության կողմից` պետական բյուջեի միջոցների հաշվին:

## Հոդված 34. ՄՈՒՀ-ի աշխատողները, նրանց իրավունքներ ու պարտականությունները

1. ՄՈՒՀ-ի դասախոս կարող է լինել այն անձը, որը ունի դասավանդվող մոդուլային ծրագրի համար հիմնարար համարվող որակավորմամբ բարձրագույն կրթություն կամ առնվազն միջին մասնագիտական կրթություն և տվյալ զբաղմունքի բնագավառում վերջին տասը տարվա ընթացքում առնվազն չորս տարվա աշխատանքային ստաժ, իսկ վարպետի դեպքում՝ առնվազն մասնագիտական կրթություն կամ վերջին տասը տարվա ընթացքում տվյալ զբաղմունքի բնագավառում գործունեության առնվազն չորս տարվա աշխատանքային ստաժ։
2. ՄՈՒՀ-ի աշխատողների ընտրության, նշանակման, առաջխաղացման և վերանշանակման չափանիշներն ու պայմանները, իրավունքներն ու պարտականությունները սահմանվում են սույն օրենքով, ՄՈՒՀ-ի կանոնադրությամբ և ներքին իրավական ակտերով:
3. ՄՈՒՀ-ում սահմանվում են մանկավարժական կազմի հետևյալ պաշտոնները՝
4. ասիստենտ կամ կրտսեր դասախոս․
5. դասախոս․
6. ավագ դասախոս․
7. ՄՈՒՀ-ի դոցենտ․
8. մասնագիտացված ուսուցման հրահանգիչ՝ գործընկեր կազմակերպության հետ համաձայնությամբ։
9. Արվեստի, մշակույթի, սպորտի և այլ ոլորտներում ՄՈՒՀ-ի կրթական ծրագրերի մակարդակի և որակավորումների ուսումնառության կազմակերպման առանձնահատկություններից ելնելով ՄՈՒՀ-ի կանոնադրությամբ կարող են սահմանվել ուսումնաօժանդակ, արտադրական կազմի և այլ պաշտոններ:
10. Վարչական պաշտոն զբաղեցնող կամ կառավարման գործառույթներ իրականացնող և համապատասխան որակավորում ունեցող անձինք կարող են նույն ՄՈՒՀ-ում իրականացնել նաև մանկավարժական գործունեություն՝ ոչ ավել, քան 8 ակադեմիական ժամ բեռնվածությամբ։
11. Վարչական պաշտոն զբաղեցնող անձը չի կարող զբաղեցնել վարչական կամ կառավարման գործառույթներ իրականացնող այլ պաշտոն:
12. ՄՈՒՀ-ի կառուցվածքային միավորի ղեկավարի (ամբիոնի վարիչ, ոլորտային հոսքի ղեկավար և այլն) գործունեությունը համարվում է մանկավարժական։
13. ՄՈՒՀ-ի մանկավարժական և վարչական պաշտոններին ներկայացվող հիմնական չափանիշները սահմանում է լիազոր մարմինը՝ հաշվի անելով ՄՈՒՀ-ի, կրթության մակարդակի և մասնագիտական ոլորտների կրթական ծրագրերի առանձնահատկությունները։
14. Ուսումնական հաստատության աշխատողների աշխատանքի և հանգստի ռեժիմի առանձնահատկությունները սահմանում է Հայաստանի Հանրապետության կառավարությունը:
15. ՄՈՒՀ-ի մանկավարժական աշխատողն իրավունք ունի՝
16. կրթական ծրագրի շրջանակներում իր հայեցողությամբ կազմելու դասընթացի կամ ուսումնական մոդուլի բովանդակությունը, ընտրելու դասավանդման և ուսումնառության մեթոդները և անհրաժեշտ ռեսուրսները, ուսանողական առաջադրանքների և հետազոտությունների թեմաներ և սահմանելու դրանց կատարման մեթոդաբանությունը, ընթացիկ և ամփոփիչ արդյունքների գնահատման միջոցները, որոնք ապահովում են վերջնարդյունքների հաղթահարման արդյունավետություն․
17. առաջարկներ ներկայացնելու կրթական ծրագրի նկարագրերի, մոդուլների և ուսումնառության նյութերի բարելավման վերաբերյալ.
18. մասնակցելու մասնագիտական կատարելագործման դասընթացների և մասնագիտական փոխանակման ու գիտամանկավարժական այլ միջոցառումների.
19. մասնակցելու արտահերթ ատեստավորմանը, դիմելու որակավորման համապատասխան տարակարգ ստանալու համար.
20. մասնակցելու փորձարարական, նորարական ծրագրերի և մեթոդների մշակմանն ու ներդրմանը․
21. կազմակերպելու ու իրականացնելու մասնագիտական ուսուցման և կատարելագործման, ինչպես նաև սոցիալական, կամավորական, ձեռներեցության ծրագրեր․
22. մասնակցելու տեղական և միջազգային ծրագրերի, մրցույթների և ընդգրկվելու աշխատանքներում խմբերում.
23. ընտրելու և ընտրվելու ՄՈՒՀ-ի համապատասխան պաշտոններում և կառավարման մարմիններում՝ ՄՈՒՀ-ի կանոնադրությամբ սահմանված կարգով.
24. մասնակցելու ՄՈՒՀ-ի գործունեությանը վերաբերող հարցերի քննարկմանը.
25. ունենալու կազմակերպական և նյութատեխնիկական պայմաններ մասնագիտական գործունեություն իրականացնելու համար.
26. օգտվելու ՄՈՒՀ-ի գրադարանի, տեղեկատվական պահոցների ծառայություններից.
27. ազատորեն օգտագործելու, տարածելու և փոխանակելու մասնագիտական տեղեկատվություն, տպագրելու և հրապարակելու սեփական հետազոտությունների արդյունքները, եթե դրանք չեն պարունակում օրենսդրությամբ նախատեսված պետական, ծառայողական, առևտրային և այլ գաղտնիք համարվող տեղեկատվություն.
28. պաշտպանված լինելու ուսանողների, մանկավարժական և այլ աշխատողների այնպիսի գործողություններից, որոնք նսեմացնում են իր մասնագիտական վարկանիշն ու արժանապատվությունը.
29. օգտվելու ակադեմիական ազատության սկզբունքներից բխող այլ իրավունքներից.
30. օգտվելու օրենքներով և ՄՈՒՀ-ի կանոնադրությամբ իրեն վերապահված այլ իրավունքներից, լիազորություններից և խրախուսման ձևերից։
31. ՄՈՒՀ-ի մանկավարժական աշխատողը պարտավոր է՝
32. պահպանել ՄՈՒՀ-ի կանոնադրությամբ և ներքին իրավական ակտերով սահմանված պահանջները.
33. հարգել և պաշտպանել ուսանողի իրավունքներն ու ազատությունները, պատիվն ու արժանապատվությունը.
34. նպաստել անձի կրթության իրավունքի իրացմանը՝ հաշվի առնելով յուրաքանչյուրի կրթական կարիքների առանձնահատկությունները.
35. նպաստել ուսանողների կողմից ուսումնառության մոդուլների յուրացմանը և ուսումնառության վերջնարդյունքների ձեռք բերմանը․
36. մասնակցել պարտադիր ատեստավորմանը, իր պաշտոնի նկարագրին համապատասխան՝ մասնակցել վերապատրաստումների՝ կառավարության որոշմամբ սահմանված կարգի և ժամանակացույցի համապատասխան․
37. հետևողականորեն կատարելագործել իր առարկայական և մասնագիտական գիտելիքներն ու հմտությունները, իրականացնել ստեղծագործական և հետազոտական աշխատանքներ.
38. համագործակցել գործընկերների հետ փորձի փոխանակման և մասնագիտական գործունեության արդյունավետության բարձրացման նպատակով.
39. ուսանողների մեջ ձևավորել պատշաճ վարքագիծ ու վարվելակերպ, դաստիարակել հայրենասիրություն.
40. ուսանողների մեջ զարգացնել ինքնուրույնություն, նախաձեռնություն և ստեղծագործական ունակություններ․
41. կատարել օրենքով, ՄՈՒՀ-ի կանոնադրությամբ, այլ իրավական ակտերով և աշխատանքային պայմանագրով նախատեսված այլ պարտականություններ:
42. Մանկավարժական աշխատողների համար ՄՈՒՀ-ի, պետական և տեղական ինքնակառավարման մարմինների, սոցիալական գործընկերների, կազմակերպությունների, անհատների կողմից կարող են սահմանվել խրախուսման ձևեր։

## Հոդված 35. ՄՈՒՀ-ի մանկավարժական աշխատողներին ներկայացվող պահանջները, վերապատրաստումը, ատեստավորումը, տարակարգի շնորհումը

1. Սույն օրենքի 34-րդ հոդվածի 8-րդ մասով սահմանված մանկավարժական պաշտոնների հիմնական չափանիշների հիման վրա ՄՈՒՀ-ը սահմանում է յուրաքանչյուր մոդուլը կազմակերպող դասախոսի կամ վարպետի պաշտոնի նկարագիրը։
2. Դասախոսի և վարպետի պաշտոնի նկարագիրը ներառում է, մասնավորապես.
3. մասնագիտական խնդիրները,
4. տեսական և գործնական ուսուցման ու դասավանդման ուսումնամեթոդական նկարագիրը,
5. վերլուծական և հետազոտական աշխատանքների ուղղվածությունները,
6. աշխատանքների պլանավորման և կազմակերպման հմտությունների նկարագիրը,
7. խորհրդատվություններ և հետադարձ կապ ապահովելու հմտությունների պահանջը,
8. թվային հմտությունների շրջանակը։
9. ՄՈՒՀ-ի մանկավարժական աշխատողների թափուր տեղերը համալրվում են լիազոր մարմնի սահմանած մրցութային կարգով։ Թափուր տեղ է համարվում տվյալ որակավորման ուղղվածության ուսումնական պլանով սահմանված առարկան կամ մոդուլը դասավանդող դասախոսի կամ վարպետի չզբաղեցրած հաստիքը: Թափուր տեղի համար մրցույթ կարող է չհայտարարվել կրթության պետական կառավարման լիազոր մարմնի սահմանած դեպքերում։
10. Զբաղեցրած պաշտոնին համապատասխանությունը ստուգելու նպատակով՝ ՄՈՒՀ-ը իրականացնում է հիմնական աշխատող հանդիսացող դասախոսի կամ վարպետի ատեստավորում՝ յուրաքանչյուրի համար հինգ տարին մեկ անգամ։ Յուրաքանչյուր տարի ՄՈՒՀ-ի դասախոսների և վարպետների մեկ հինգերորդը ենթակա է ատեստավորման՝ ըստ ՄՈՒՀ-ի հաստատած ժամանակացույցի։
11. Մինչև սահմանված ժամկետի լրանալը դասախոսը կամ վարպետը կարող է իր նախաձեռնությամբ և իր միջոցներով վերապատրաստվել և դիմել արտահերթ ատեստավորման, բայց ոչ շուտ, քան հերթական ատեստավորումից մեկ տարի հետո։
12. ՄՈՒՀ-ը յուրաքանչյուր ատեստավորումից ոչ շուտ, քան մեկ օր առաջ ձևավորում է ատեստավորման հանձնաժողով, որի կազմում ընդգրկվում են լիազոր մարմնի և ՄՈՒՀ-ի գործընկեր կազմակերպության ներկայացուցիչը։
13. Միջնակարգ կրթության երրորդ մակարդակին համապատասխան առարկայական ծրագիր վարող դասախոսը կարող է ատեստավորվել և տարակարգ ստանալ «Հանրակրթության մասին» օրենքով սահմանված ուսուցչի ատեստավորման և տարակարգի շնորհման ընթացակարգով։
14. Հերթական ատեստավորման ենթակա դասախոսը կամ վարպետը ոչ ուշ, քան երեք ամիս առաջ տեղեկացվում է ատեստավորման անցկացման ժամկետի մասին:
15. Հերթական ատեստավորման ենթակա դասախոսը կամ վարպետը ՄՈՒՀ-ի միջոցների հաշվին նախապես անցնում է վերապատրաստում` լիազոր մարմնի սահմանած ծրագրին համապատասխան։
16. ՄՈՒՀ-ի մանկավարժական աշխատողի վերապատրաստումը կազմակերպվում է օրենքով և կառավարության սահմանած լրացուցիչ կրթական ծրագրերի կազմակերպման և իրականացման ընթացակարգերին համապատասխան՝ մոդուլային ուսուցման ծրագրով, որի արդյունքում տրվում է պետական նմուշի վկայական և ձեռք բերված ուսումնառության արդյունքների վերաբերյալ ներդիր։
17. Դասախոսի կամ վարպետի կողմից հավաքագրվող անհրաժեշտ կրեդիտների անվանացանկը, մասնագիտական չափանիշները սահմանում է կրթության պետական կառավարման լիազոր մարմինը։ Սույն հոդվածի 10-րդ մասում նշված փաստաթղթերը և ուսումնառության ընթացքում կատարած առաջադրանքների հիմքերը, ինչպես նաև ՄՈՒՀ-ի շահակիցների (տնօրեն, ուսանող, ՄՈՒՀ մանկավարժական աշխատող) կարծիքները մաս են կազմում սույն մասով սահմանվող չափանիշների։
18. Ատեստավորման հանձնաժողովի` դասախոսի կամ վարպետի զբաղեցրած պաշտոնին չհամապատասխանելու մասին որոշումը, ինչպես նաև ՄՈՒՀ-ի ներքին և արտաքին գնահատման բացասական արդյունքները հիմք է դասախոսի կամ վարպետի հետ կնքված աշխատանքային պայմանագիրը լուծելու համար:
19. Ատեստավորման հանձնաժողովի որոշումը կարող է բողոքարկվել 27-րդ հոդվածի 11-րդ մասով սահմանած կարգով։ Այդ ընթացքում դասախոսի կամ վարպետի ազատումը հետաձգվում է մինչև հանձնաժողովի կողմից վերջնական որոշում կայացնելը:
20. Զբաղեցրած պաշտոնին չհամապատասխանելու դեպքում անձը չի զրկվում մանկավարժական գործունեությամբ զբաղվելու իրավունքից։
21. Ատեստավորման ենթակա չէ`
22. տվյալ պաշտոնը մեկ տարուց պակաս ժամկետով զբաղեցնող դասախոսը կամ վարպետը.
23. հղի և մինչև երեք տարեկան երեխայի խնամքի համար արձակուրդում գտնվող վարպետը կամ դասախոսը, եթե նա նման հայտ չի ներկայացրել:
24. Հղի և մինչև երեք տարեկան երեխայի խնամքի համար արձակուրդում գտնվող դասախոսը կամ վարպետը ենթակա է ատեստավորման արձակուրդից վերադառնալուց ոչ շուտ, քան մեկ տարի հետո, եթե նա ավելի վաղ ատեստավորվելու հայտ չի ներկայացրել:
25. Ատեստավորման ենթակա, սակայն արձակուրդում, գործուղման մեջ գտնվող, ինչպես նաև ժամանակավոր անաշխատունակ ճանաչված դասախոսը կամ վարպետը ենթակա է ատեստավորման աշխատանքի ներկայանալուց հետո` չորսամսյա ժամկետում:
26. Ատեստավորված դասախոսը կամ վարպետը իր նախաձեռնությամբ կարող է մասնակցել դասախոսի կամ վարպետի որակավորման տարակարգի շնորհման գործընթացին։
27. Դասախոսի կամ վարպետի որակավորման տարակարգը եռաստիճան է և շնորհվում է դասախոսի կամ վարպետին։ Որակավորման երրորդ աստիճանի տարակարգ ստացած դասախոսը կարող է նշանակվել ՄՈՒՀ-ի դոցենտի պաշտոնում։
28. Դասախոսի կամ վարպետի որակավորման տարակարգի շնորհման մասին որոշումն ընդունվում է պարզ ընթացակարգով` փաստաթղթային եղանակով, դասախոսի կամ վարպետի տարակարգի շնորհման հանրապետական հանձնաժողովի կողմից։
29. Դասախոսի կամ վարպետի որակավորման տարակարգերը համապատասխանում են դասախոսի կամ վարպետի մասնագիտական չափանիշների, որոնք սահմանում է կրթության պետական կառավարման լիազոր մարմինը` մանկավարժական, մասնագիտական (ոլորտային), կազմակերպչական և առաջնորդման գործառույթների և դրանց ապահովման հետևյալ չափանիշների հիման վրա, մասնավորապես.
30. Մասնակցություն մանկավարժական կարողությունների ձևավորում, կիրառում.

ա) Նոր մեթոդների ձևավորում և փորձարկում,

բ) Գործնական ուսուցման և կիրառական հմտությունների ձևավորում, կիրառում,

գ) Թեմատիկ նյութերի, հրապարակումներ, զեկույցներ,

դ) Դասընթացի ծրագրի իրականացման ընթացքում նոր և ուսանողիարժեհամակարգի ձևավորմանը միտված հմտություններ,

ե) Թվային կրթական տեխնոլոգիաների հարմարեցման և կիրառման հմտություններ և այլն։

1. Մասնագիտական ոլորտային հմտությունների զարգացում, ներդրում.

ա) Մասնագիտական կատարելագործման և այլ օժանդակող լրացուցիչ կրթական ծրագրերի մասնակցության, տեղայնացում,

բ) Փորձի և կարողությունների փոխանակման ծրագրերի մասնակցություն, տեղայնացում,

գ) Նոր մասնագիտական ծրագրերի մշակում,

դ) Նորարական ծրագրերի և մեթոդների ներդրում,

ե) Հրապարակումներ և զեկույցներ՝ գիտական հարթակներում,

զ) ուսանողների մասնագիտական ոլորտի ծրագրերում ու միջոցառումներում ընդգրկվածության խթանում, մասնակցային հնարավորությունների ստեղծում։

1. Կազմակերպչական և առաջնորդման հմտությունների կիրառում.

ա) Միջոցառումների և մրցույթների կազմակերպում․

բ) Վերապատրաստումներ կամ մասնագիտական ուսուցման ծրագրերի կազմակերպում՝ անձնակազմի և այլ կազմակերպությունների ներկայացուցիչների համար․

գ) Սոցիալական, կամավորական, ձեռներեցության ծրագրերի մշակում և իրականացում․

դ) Մասնավոր հատվածի ներգրավում և շարունակական համագործակցության խթանում,

ե) ուսանողների կարիերայի խթանման միջոցառումներ,

զ) Միջազգային ծրագրերի ներգրավում։

1. Դասախոսի կամ վարպետի որակավորման տարակարգի շնորհման հանձնաժողովը փաստաթղթային գնահատման արդյունքում ընդունում է հետևյալ որոշումներից մեկը.
2. ենթակա է համապատասխան որակավորման տարակարգի շնորհման.
3. ենթակա չէ համապատասխան որակավորման տարակարգի շնորհման:
4. Դասախոսի կամ վարպետի որակավորման տարակարգի շնորհման հանձնաժողովի որոշումները կարող են բողոքարկվել լիազոր մարմին կամ դատական կարգով: Բողոքարկման դեպքում դասախոսին կամ վարպետին տարակարգ շնորհելը հետաձգվում է մինչև վերջնական որոշման կայացումը։
5. Դասախոսի կամ վարպետի որակավորման տարակարգի շնորհման հանձնաժողովի որոշումը հիմք է լիազոր մարմնի կողմից դասախոսին և վարպետին որակավորման համապատասխան տարակարգ շնորհելու և հավելավճար սահմանելու համար։ Որակավորման տարակարգը շնորհվում է երեք տարի ժամկետով։
6. Որակավորման տարակարգ ստացած դասախոսին կամ վարպետին տրվում է համապատասխան հավելավճար ՄՈՒՀ-ին հատկացված միջոցների հաշվին` Կառավարության սահմանած չափով և կարգով:
7. Որակավորման տարակարգի համար տրվող հավելավճարը դադարեցվում է, եթե տվյալ դասախոսը կամ վարպետը ատեստավորումից հետո զբաղեցրած պաշտոնին չի համապատասխանել։
8. ՄՈՒՀ-ից այլ ՄՈՒՀ տեղափոխվող դասախոսի կամ վարպետի որակավորման տարակարգը պահպանվում է։
9. Հանրային և մասնավոր ՄՈՒՀ-ի կամ կազմակերպության մասնագիտական կրթական ծրագիր իրականացնող ստորաբաժանման դասախոսը կամ վարպետը կարող է լիազոր մարմնի սահմանած կարգով մասնակցել տարակարգի շնորհման գործընթացին՝ ՄՈՒՀ-ի ֆինանսական միջոցների հաշվին։

# Գ Լ ՈՒ Խ 5ՄԱՍՆԱԳԻՏԱԿԱՆ ԿՐԹՈՒԹՅԱՆ ՀԱՄԱԿԱՐԳԻ ՏՆՏԵՍԱԿԱՆ ՀԻՄՔԵՐԸ

## Հոդված 36. Մասնագիտական կրթության և ուսուցման համակարգի սեփականության հարաբերությունները

1. ՄՈՒՀ-ի կանոնադրությամբ նախատեսված գործունեության ապահովման նպատակով հիմնադիրը (հիմնադիրները) ուսումնական հաստատությանը սեփականության կամ օգտագործման (անհատույց կամ հատուցելի) իրավունքով տրամադրում է շենքեր, շինություններ, տրանսպորտ, հողամասեր, սարքավորումներ, ինչպես նաև սպառողական, սոցիալական, մշակութային և այլ նշանակության անհրաժեշտ գույք:
2. Պետական ՄՈՒՀ-երին հիմնադիրը (հիմնադիրները) գույքը տրամադրում է անժամկետ և անհատույց օգտագործման իրավունքով:
3. ՄՈՒՀ-ը սեփականության իրավունք ունի ֆիզիկական և իրավաբանական անձանց կողմից ՄՈՒՀ-ին նվիրաբերության, հանգանակության կամ կտակի ձևով փոխանցված դրամական միջոցների, գույքի և սեփականության այլ օբյեկտների, օրենքով չարգելված այլ աղբյուրների, ինչպես նաև սեփական գործունեությունից ստացված եկամուտների և այդ եկամուտների հաշվին ձեռք բերված գույքի նկատմամբ:

## Հոդված 37. Մասնագիտական կրթության համակարգի ֆինանսավորումը

1. Մասնագիտական ուսումնական հաստատության ֆինանսավորումն իրականացնում է հիմնադիրը (հիմնադիրները)՝ օրենքով սահմանված կարգով՝ ելնելով իրականացվող կրթական ծրագրերի ֆինանսական հաշվարկից:
2. Մասնագիտական կրթական համակարգը, ըստ Կառավարության սահմանած չափի և հատկացումների, ֆինանսավորվում է պետական բյուջեից և օրենքով չարգելված այլ միջոցներից:
3. Մասնագիտական ուսումնական հաստատությունները սահմանված կարգով իրականացնում են իրենց տնտեսական և ֆինանսական գործունեության հաշվապահական հաշվառումը։
4. Մասնագիտական կրթություն իրականացնող կազմակերպություններում տնտեսական և ֆինանսական գործունեության վերահսկողությունն իրենց լիազորությունների սահմանում իրականացնում են պետական կառավարման համակարգի մարմինները:
5. Մասնագիտական կրթություն իրականացնող կազմակերպությունների գործունեության տարեկան ֆինանսական հաշվետվությունների հավաստիությունը կարող է ենթարկվել անկախ աուդիտի (վերստուգման)` Կառավարության սահմանած կարգով:
6. Մասնագիտական կրթության համակարգի ֆինանսավորման աղբյուրներն են՝
7. պետական բյուջեից ստացված ֆինանսավորումը.
8. դրամաշնորհները․
9. վճարովի ուսուցման ծառայություններից ստացված եկամուտները, այդ թվում՝ ուսման վարձի վճարները.
10. աշխատանքի վրա հիմնված ուսումնառության շրջանակներում գործատուի պատվերով իրականացվող կրթական ծրագրերում ընդգրկված ուսանողների կրթաթոշակների կամ ուսման վարձի փոխհատուցումները․
11. ձեռնարկատիրական գործունեությունից ստացված միջոցները.
12. վարկային միջոցները.
13. ֆիզիկական և իրավաբանական անձանց նվիրատվությունները և նվիրաբերությունները, այդ թվում՝ օտարերկրյա քաղաքացիների, միջազգային կազմակերպությունների նվիրատվությունները և նվիրաբերությունները.
14. այլ պետություններից ստացված ֆինանսավորումը.
15. օրենքով չարգելված այլ աղբյուրներից ստացված միջոցները:
16. ՄՈՒՀ-երը Հայաստանի Հանրապետության պետական բյուջեից կարող են ֆինանսավորվել հետևյալ ձևերով.
17. ինստիտուցիոնալ ֆինանսավորում, որը հատկացվում է պետական ՄՈՒՀ-երին ենթակառուցվածքների պահպանման և զարգացման, ինչպես նաև կրթության որակի բարելավման նպատակով՝ անկախ ՄՈՒՀ-ին տրամադրվող պետական կրթաթոշակներից: Ինստիտուցիոնալ ֆինանսավորման հիմք են նաև ՄՈՒՀ-ի գործունեության արդյունքային ցուցանիշները.
18. կրթաթոշակների տրամադրում՝ կրթաթոշակի ձևով ուսման վարձի լրիվ կամ մասնակի փոխհատուցում ՄՈՒՀ ընդունելության արդյունքների կամ ուսումնառության ընթացքում ցուցաբերած առաջադիմության հիմքով այն ուսանողներին, որոնք բավարարում են կրթաթոշակի ստացման սահմանված պահանջները և չափանիշները կամ օրենսդրությամբ սահմանված կարգով նպատակային ուսումնառության համար կնքել են համապատասխան պայմանագիր.
19. ուսանողական նպաստների տրամադրում՝ նպաստի ձևով ուսման վարձի փոխհատուցում սոցիալապես խոցելի կամ այլ առանձին խմբերի այն ուսանողներին, որոնք բավարարում են նպաստի ստացման սահմանված պահանջները և չափանիշները.
20. ուսանողական ֆինանսական խրախուսում՝ ուսուցման հետ կապված այլ ծախսերի կամ ակադեմիական և աշխատանքային արդյունքների ձեռքբերումների համար լավագույն ուսանողների ֆինանսական աջակցություն, որոնք բավարարում են ֆինանսական խրախուսման սահմանված պահանջները և չափանիշները.
21. մրցակցային ֆինանսավորում, որը տրամադրվում է ՄՈՒՀ-ի զարգացմանն ուղղված նորարարական-նպատակային ծրագրերի ֆինանսավորմանը՝ մրցութային հիմունքներով.
22. նպատակային ֆինանսավորում՝ պետության կողմից կոնկրետ միջոցառումների իրականացման համար տրամադրվող ֆինանսավորում:
23. Կրթության առանձնահատուկ պայմանների կարիք ունեցող, այդ թվում՝ հաշմանդամություն ունեցող ուսանողների կրթության կազմակերպման գործընթացում խելամիտ հարմարեցումներ ապահովելու նպատակով պետական բյուջեի միջոցներից տրամադրվում է նպատակային ֆինանսավորում։ Ֆինանսավորման կարգը սահմանում է Հայաստանի Հանրապետության կառավարությունը։
24. ՄՈՒՀ-երը կարող են իրականացնել օրենքով չարգելված և ՄՈՒՀ-ի կանոնադրությամբ սահմանված ձեռնարկատիրական գործունեության հետևյալ տեսակները, այդ թվում.
25. կազմակերպել հանրակրթական և մասնագիտական կրթական ծրագրեր՝ լիցենզիայով սահմանված պահանջների պահպանմամբ,
26. մշակել և իրականացնել լրացուցիչ կրթական ծրագրեր՝ մասնագիտական ուսուցման, վերապատրաստման, արտադպրոցական դաստիարակության, նախապատրաստական դասընթացների և ոչ ֆորմալ ուսուցում այլ ձևերով,
27. ստեղծել ռեսուրս-կենտրոն՝ կրթության ոլորտի ու սոցիալական գործընկերների կարիքներին համապատասխան,
28. ստեղծել ՄՈՒՀ-երի և այլ կրթական ծրագրեր իրականացնող կազմակերպությունների միջև փոխադարձ ծառայությունների և փոխգործակցության ցանց,
29. իրականացնել ստեղծագործական, հետազոտական, փորձարարական և փորձագիտական գործունեություն, այդ թվում՝ պետական կամ տեղական ինքնակառավարման մարմինների պատվերով կամ համագործակցությամբ,
30. իր լիցենզավորված կրթական ծրագրերի որակավորումներին և զբաղմունքին համապատասխան, ինչպես նաև աշխատանքի վրա հիմնված ուսումնառության
մոդելով գործնական աշխատանքային ուսուցման շրջանակներում մատուցել ծառայություն, կազմակերպել արտադրություն, իրացում և վաճառք,
31. մշակել և հրատարակել գրականություն, ձեռնարկներ, ուղեցույցներ և այլ ուսումնամեթոդական նյութեր,
32. կազմակերպել հանրային սնունդ՝ ուսանողների (ունկնդիրների), աշխատողների և այլ հաճախորդների համար,
33. տրամադրել կեցության ծառայություններ, շահագործել հանրակացարաններ,
34. կազմակերպել ուսանողների և աշխատողների հանգստի, ժամանցի և առողջ ապրելակերպի միջոցառումներ,
35. կազմակերպել և սպասարկել կրթական, մշակութային, սոցիալական, մարզական և այլ բնույթի միջոցառումների,
36. մշակութային ոլորտի գործունեության իրականացում.
37. սպորտի բնագավառի այլ գործունեություն:
38. Սույն հոդվածի 9-րդ մասով նախատեսված ձեռնարկատիրական գործունեության իրականացման համար ՄՈՒՀ-ը կարող է հիմնադրել տնտեսական ընկերություն կամ դառնալ դրա մասնակից՝ օրենքով և լիազոր մարմնի կողմից սահմանված կարգով։
39. ՄՈՒՀ-երը կարող են իրականացնել իրենց որակավորումներին համապատասխան կամ դրանցից ածանցված ապրանքների ու ծառայությունների փորձարկում։

# Գ Լ ՈՒ Խ 6ԱՆՑՈՒՄԱՅԻՆ ԵՎ ԵԶՐԱՓԱԿԻՉ ԴՐՈՒՅԹՆԵՐ

## Հոդված 38. Անցումային դրույթներ[[2]](#footnote-2)

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։
2. Սույն օրենքի 18-րդ և 19-րդ հոդվածներով նախատեսված ենթաօրենսդրական նորմատիվ իրավական ակտերի ընդունման ժամկետ սահմանել մինչև 2023 թվականի դեկտեմբերի 30-ը։
3. Սույն օրենքի 7-րդ հոդվածի 4-6-րդ մասերով, 8-րդ հոդվածի 5-րդ, 6-րդ, 8-րդ մասերով նախատեսված կրեդիտային համակարգին վերաբերող կարգավորումները, 11-13-րդ հոդվածներով, 15-րդ հոդվածի 4-րդ և 9-14-րդ մասերով, 22-29-րդ հոդվածով, 35-րդ հոդվածով, 37-րդ հոդվածով նախատեսված դրույթները ներդրվում են համաձայն Կառավարության հաստատած գործողությունների պլանի և ժամանակացույցի՝ ոչ ուշ, քան մինչև 2025 թ․ հուլիսի 31-ը։
4. Մինչև սույն օրենքի ուժի մեջ մտնելը ձևավորված պետական ՄՈՒՀ-ի կառավարման խորհուրդները շարունակում են գործել, մինչև սույն հոդվածի 3-րդ մասին համապատասխան նոր կառավարման խորհուրդների ձևավորումը։ Սույն օրենքի 22-րդ հոդվածին համպատասխան նոր ձևավորվող կառավարման խորհուրդների առաջին կազմի երկու անդամ ընտրվում են՝ երկու, երկու անդամ՝ երեք, երկու անդամ՝ չորս և երկու անդամ՝ հինգ տարի ժամկետով։
5. Մինչև սույն օրենքի ուժի մեջ մտնելն ընտրված պետական ՄՈՒՀ տնօրենները շարունակում են պաշտոնավարել մինչև իրենց լիազորությունների ժամկետի ավարտը։
1. *Նախագիծը պատրաստվել է Գերմանիայի կառավարության անունից Գերմանական միջազգային համագործակցության ընկերության (ԳՄՀԸ/GIZ) կողմից իրականացվող «Մասնավոր հատվածի զարգացում և մասնագիտական կրթություն և ուսուցում Հարավային Կովկասում» ծրագրի աջակցությամբ* [↑](#footnote-ref-1)
2. Ենթակա է վերանայման և լրամշակման նախագծի ամբողջականացումից հետո [↑](#footnote-ref-2)